
Al „POLA ESPERANTISTO“, la glorinda 


pioniro de esperanta afero en Pollando — sian 
modestan laboraĵon dediĉas 


LA TRADUKINTO. 


PERSONOJ: 


TADEO (karese — TADZJO). 
BRONKA, lia edzino. 
EVA, ŝia amikino. 


KAZIMIRO, frato de TADEO (karese — KAZIO), 


MAKRINO. 
LAKEO. 


AKTO 1. 


SCENO 1. 
KAZIMIRO — BRONKA. 
La rigardanto vidas luksan manĝoĉambron, 


el kiu tra grandaj, altaj fenestroj kaj tra vitra 
vintra plantejo oni vidas nudajn, kovritajn per 


prujno arbojn en ĝardeno kaj dense falantajn neĝ- 
erojn. En angulo staras granda, malnovtempa 
kameno, apude pinlignaj ŝtipoj, kiujn Kazimiro 
ofte enmetadas nervamove en la fajron. Bronka 
staras ĉe la fenestro, malkviete rigardante la 
neĝan venton. 


KAZIMIRO. Kial ci tiel malkvietiĝas? Ne estu 
do infano. Kion ci timas? 


BRONKA. Sed, pro Dio, Kazjo, ĉu ci ne Vidas, 
kiel neĝblovas? Preskaŭ tutan tagon neĝas kaj neĝas. 
Formiĝis jam tutaj montetoj da neĝo. Tie post la 
urbo la vojo estas sen arboj preskaŭ je unu kilo- 
metro. Nun se erarus la veturigisto? La glitveturilo 
renversiĝus en kavon... 


KAZIMIRO (interrompas ŝin). Nu, kaj kio do? 
Tadeo falos en kavon. Estas ja mole. 


BRONKA. Ah, kia ci estas malbela! 


KAZIMIRO. Nu, ne koleru. Sed mi efektive 
konsideras vin, kiel du infanojn. Via interrilato estas 
malofta anomalio! Jam de unu jaro vi estas geedzoj, 
kaj vi ludas per tiaj sentimentalaĵoj, kvazaŭ vi estas 
hieraŭ interkoniĝintaj. 


BRONKA. Sed ĝuste tio-ĉi tiel beligas nian 
vivon. 


KAZIMIRO. Certe, certe, sed diru al mi, kara 
Bronka, kiom da amleteroj ci ricevis de cia Tadeo 
dum tiu-ĉi unu semajno, kiam li forestas de la hejmo. 


BRONKA. Ah, se ci scius, kian belan leteron 
li skribis al mi! Se ci scius, kiel mi amas liajn 
leterojn. Tiel belajn vortojn neniu scias diri. 


KAZIMIRO. Nu — la vortoj ne multe kostas. 
Sed Tadeo vere cin amas. (enpense) Jes, li tre 
amas cin. Mi envias al vi vian amon kaj vian feliĉon. 
(post momento) Mi baldaŭ tute malvigliĝos ĉe vi. 
Ciam pli ofte mi sonĝas la sentimentalajn idiliojn 
pri iu “anguleto, kie apud amata, karesata kaj ka- 
resanta virino mi povus libere laboradi. Lacigis min 
kaj enuigis tiu eterna vagado tra la tuta mondo. Ce- 
tere ĉio-ĉi estas blago. Artistaj impresoj, muzeoj, 
teatro, cirko, Italujo, Parizo — ĉio blago, blago. Nur 
ĉiam pligrandiĝas la enuo. Cie estas la samo, kaj la 

homo vagas tiel de unu -angulo en la alian kun 
la sama senĉesa enuo... 


BRONKA. Kazjo, Kazjo, kia malgaja ci estas. 
Tian senliman malgajon mi neniam ĝis nun vidis. 


KAZIMIRO. Jes. 


BRONKA. Kaj se ci enamiĝus, Kazjo? 


KAZIMIRO. Nur en ci mi povus. Cetere mi 
jam estas proksima al tio. 


BRONKA (ŝerce). Eh, ci malspritulo, kion ci 
farus kun tia simpla knabino, kiel mi! Ne por ci 
estas tia nobeleta simplulino. 


KAZIMIRO (ironie). Kaj jen ĝuste por mi. Mi 
havas jam sufiĉe da stultaj, vantaj pavinoj, kiuj ludas 
rolon de demonoj, kaj pipras ĝin per pena kaj sen- 
gusta ĵonglaĵo de temperamento kaj pasio, sufiĉe da 
tiuj naŭzaj anĝeloj de inspiro. Sufiĉe da tiuj ĝibaj sorĉ- 
istinoj, kiuj diboĉas sur Kalva Monto") de scienco kaj 
socia laboro. Oh, kredu al mi, vere terure mi estas 
lacigita de tiuj Epipsiĥidionoj, duonoj kaj duonetoj 
de viraj animoj. (Li frotas la frunton, nerve ĵetas 
kelkajn branĉojn en la kamenon kaj paŝas tra 
la ĉambro.) Jen estas ĝuste tio, kion mi bezonas, 
tian simplulinon, tian blankan nobeletan knabinon, 


*) Kalva Monto — laŭ popolaj legendoj — estas loko, 
kie kunvenadas sorĉistinoj por diboĉi. 

jes... tutajn vesperojn pasigi kune kun ŝi apud ka- 
meno, kun tia senmakula, konanta nek pekon, nek 
virton. Senti apud si virinon, kiu konas nek prin- 
cipojn, nek teoriojn, nek direktojn, nek iajn ismojn, 
kaj estas nur koro, varma, pura koro! Ha, tiam oni 
forgesus pri la blago kaj la enuo. 


BRONKA. Ah, kiel ci trompas sin mem. Du 
' tagojn amuzus cin tia nobeleta knabino, kaj poste... 
Nu, kio okazus poste, tion ĉi mem rakontu al ci... 


KAZIMIRO. Ci tiel pensas?.. Sed tio estas 
mirinda, ke mi kun tia simpla knabino, kiel ci nomis 
cin, interparolas tutan tagon, ĉion al ŝi konfesas, 
ĉiun penson al ŝi malkaŝas kaj ne nur ne eksentis 
eĉ por momento la enuon, sed kontraŭe, neniam 
antaŭe mi ĝuis tiel bonajn amindajn tagojn, kiel ĉi- 
tie, ĉe la frato kaj kune kun ci... (vigle) Vidu, 
Bronka, mi vere enamiĝos en ci. 


BRONKA (imitante lian paroltonon). Se ci 
ne parolus tion-ĉi kun enuo, iom malgaje, kaj pre- 
cipe pensante pri tute aliaj aferoj, mi povus cin 
suspekti, ke ci komencas flirtadon kun mi. 


KAZIMIRO (ridante). Kial do ne, mia bela 
bofratino? La arto eksciteti sin mem kaj aliajn 
povas esti tre bela kaj eleganta... ĝi estas, kvazaŭ 
oni eltrinkus glaseton da fajra Amontilado. 


BRONKA. Mi tute ne sentas deziron gustumi 
tiun fajran Amontiladon. (distre) Sed kion signifas» 

ke Tadeo ne alvenas? Mi diras al ci, Kazjo, ke la 
veturigisto efektive renversis la glitveturilon en kavon. 


KAZIMIRO. Ne estu do tia malpacienca, la 
vojo estas malfacila, la neĝo — profunda, nu, kaj 
oni ne povas mortlacigi la ĉevalojn. 


BRONKA. Nu, jes, ci estas prava. Tamen, 
Kazjo, ci tiel incitas kaj deprimos per cia enuo kaj 
per malvarma melankolio, ke... (ŝi inferrompas). 


KAZIMIRO. Nu, ke kio? ke kio? 


BRONKA. Ke mi estas preta kuri kaj veki 
Evan... Mi ne komprenas, kial ŝi ĉiam dormas? 


KAZIMIRO. Eble ŝi ne dormas. 


BRONKA. Do ŝi evitas nin. 


KAZIMIRO. Ne, sed ŝi sentas, ke al ni estas 
pli bone sen ŝi. 


BRONKA. Malbela ci estas. Ŝi estis ĉiam mia 
plej sincera, plej kora amikino. Ci eĉ ne imagas, kiel 
feliĉa mi estas, ke ŝi fine estis alveninta. Du jarojn 
mi ne vidis ŝin. Sed ĉu ci scias, Kazjo, ŝi tute 
ŝanĝiĝis. Mi ne sciis, ke homa naturo povas tiel 
tute aliiĝi dum tia mallonga tempo. 


KAZIMIRO. Kiel, ŝi ŝanĝiĝis? 
BRONKA (iom konsternita). Ci vidas... mi 

havas ĝuste tian... hontemon de pensionanino... por 
paroli pri tio-ĉi. Nu, sed al ci oni povas ĉion diri 
ĉar ci kvazaŭ ne estas viro. 


KAZIMIRO. Tre ĝusta rimarko. Sed rakontu 
al mi ion pri fraŭlino Eva, mi estas tre scivolema 
pri tio. 


BRONKA. Ŝi estas orfino kaj tre riĉa. Kaj tio 
estas ŝia ĉefa malfeliĉo, ke ŝi povis kontentigi ĉiam 
ŝian kapriĉon... Sed ne pri tio mi volas paroli. Ni 
estis kune en pensiono kaj nin ligis ia stranga amo. 
Ŝi amis min ĝis frenezo, tiel, ke ŝia amo estis por mi 
iafoje suferiga kaj turmenta. Alifoje ŝi estis tiel 
senlime bona, ŝi estis jen ŝafido, kun kiu mi povis 
ludi, jen sklavino, kiu legis miajn pensojn sur mia 
frunto, jen kapricema kiel tirano, ĵaluza pri ĉiu mia 
penso, pri ĉiu kortremo. 


KAZIMIRO. Nu, kaj poste kio? 


BRONKA. Ŝia zorganto forprenis ŝin de la 
pensiono post morto de sia edzino, kaj de tiam ŝi 
fariĝis estrino de sia volo, sia bieno, sia melan- 
kolio kaj, eble de l' enuo. Jen ci konsideru, Kazjo, 
ke ŝi estus edzino por ci. 


KAZIMIRO. Hm, hm... Sed ĉi nenion ankoraŭ 
diris pri la ŝanĝiĝo, kiu okazis en ŝi, 


BRONKA. Nu, vidu, vidu, kia mi estas distrita. 
Frazon mi ne scias fini (ŝi enpensigas). Do, malgraŭ 

ĉiuj ŝiaj kapricoj kaj subitaj eksplodoj, ŝi estis tre gaja 
kaj estris nin ĉiujn. Ĉion kaj ĉiujn ŝi sciis primoki, 
tromplogi. Kaj nun... mi ne komprenas tion tute 
klare, mi nur sentas, ke.. ĉu ci scias, Kazjo, mi 
hontas konfesi, ke ŝi estas ia fremda por mi. Mi ne 
plu estas tiel senĝena kun ŝi, kiel antaŭe, kaj mi 
havas ian nekapteblan senton de timo kaj... Ah, kia 
bela ŝi estas, ĉu ci vidis, kia ŝi estas bela? Cu 
ci vidis? 


KAZIMIRO. Mi ŝin ne rigardis ĝis nun. 


BRONKA. Homo, ĉu ci estas blinda? Ne, efek- 
tive ci ĉesis esti viro. 


KAZIMIRO. Mi supozas, ke ci estas prava, sed 
cia gastino komencas min interesi. Nu, kaj kia 
estas, laŭ cia opinio, la kaŭzo de tiu ŝanĝiĝo. Romp- 
ita koro? Perfidita amo? 


BRONKA. Ŝi?... Ne, ne — mia Kazjo. 

KAZIMIRO. Kiel ci povas ĝin tiel aserti? 

BRONKA. Ĉar mi konas ĉiujn junulojn, kiuj 
ŝin ĉirkaŭadis — mi scias, ke ŝi nur ludis je ili, kaj 
la sola homo, kiu ŝin interesis, estis Tadeo. 


KAZIMIRO. Kio? Tadeo ŝin konis? 


BRONKA. Evidente, li konis ŝin antaŭ ol li 
min ekkonis. 


KAZIMIRO (vigle). Nu, kaj ili ne enamiĝis 
unu al la alia? 


BRONKA (paŝas malantaŭen kvazaŭ mal- 
agrable tuŝita per io). Cu ci opinias, ke mi ŝin tiel 
varme kaj kore al ni invitus, se mi ne estus tute 
certa, ke ili estas tute fremdaj por si! 


KAZIMIRO. Jes, ĝi estas vero, aŭ, pli ĝuste, 


povas esti vero, ĉar mi ne konas tiel perfekte vir- 
inan koron. 


BRONKA. Mi nur timas, ke estos malagrable 
al Tadeo, ke mi ŝin tiel subite, sen lia scio invitis 
Eble li volus pasigi kelkajn unuajn tagojn post la 
reveno nur kun ni.. Por mi ŝi estas pli kara ol 
fratino, mi ŝin amas pli ol ĉion, sed por Tadeo ŝi 
estas fremda. 


(Aŭdiĝas sonoriloj de glitveturilo, enveturanta 
en la korton.) 


BRONKA (kun ĝoja ekkrio). Tadzjo venas! 
Tadzjo venas! Ah, fine! (SZ elkuras tra P dekstra 
pordo.) 


SCENO il. 


KAZIMIRO (sidas kaj rigardas post ŝi kun 
neesprimebla malgajo, tordas malkviete lipharon, 
almetas branĉojn en la kamenon, paŝas tra la 
ĉambro, haltas, kaptas per la manoj sian kapon 
kaj murmuras mallaŭte). Jes, jes tro malfrue — tro 

malfrue... (Li sidiĝas, ekbruligas cigaredon, apatie, 
enpense. En la antaŭĉambro aŭdiĝas la voĉo de 
BRONKA: „Mia Tadzjo plej kara, mia Tadzjo!“ 
Kazimiro ektremis subite. La voĉo de TADEO: 
„Ah, kiel mi sopiris al cil“ La vizaĝo de Kazimiro 
kuntiriĝas per dolora kun malagrabla rideto). 


SCENO lil. 


BRONKA. Venu, venu, mia karuleto; ci tiel 
frostiĝis — venu, ci varmiĝos ĉe la kameno. 


TADEO. Sed mi tute ne sentas malvarmon, 
kara infano. (Li salutas Kazimiron) Nu, kara Kazjo, 
ĉu ci bone gardis la domon? Cu ci ne koketis 
Bronkon per metafiziko kaj arto? 


KAZIMIRO. Tute ne, antaŭ ĉio mi penis pre- 
pari Bronkan al tio, ke mi jam ne foriros de vi. 


TADEO. Nu kio, estas al ci bone ĉi-tie? 


BRONKA. Sed venu do, Tadzjo, venu al la 
kameno, ci tiel frostiĝis. 


TADEO. Mi tre dankas cin por la kameno, 
sed mi plezurege manĝus ion post tiu frosto, ĉar 
mi estas malsatega. 


BRONKA. Bone, bone! tuj... (elkuras). 


SCENO IV. 


TADEO (gaja kaj feliĉa). Jen, Kazjo, mi 
trovis feliĉon kaj trankvilon. Neniam mi estus kuraĝ- 
inta eĉ revi pri tia paradizo. Kaj antaŭ ol mi ek- 
konis Bronkan, ŝajnis al mi, kə jam ĉiujn vivofort- 
ojn mi perdis. La koro estis seka, la animo sufer- 
laca, kaj tiu terura, infera enuo heredita jam ek- 
premadis min iom post iom, kiel sufoka inkubo. 


KAZIMIRO. Jes, mi scias, en kia terura, sen- 
espera stato ci estis tiam. Ĉiun cian leteron mi legis 
kun malkvieto, ĉar mi timis trovi en en ĝi: „adiaŭ, 
kara frato, mi enuas morte, kaj tial mi foriras al lan- 
do de eterneco...“ Pli ĝuste, mi ne timis, ĉar kon- 
traŭ la enuo tio estas la sola rimedo. Tamen ne 
agrable estas ricevi tian leteron de sia frato... Sed 
diru al mi, kial ci, kiu estis ĉiam tia vigla, aminda 
knabo, tia plena de viveco kaj forto — enfalis en 
tiun inferan malesperon. Pri mi — tio ne estas 
miriga, ĉar de infaneco mi estis ĉiam plorema mal- 
viglulo, sed ci, ci? 


TADEO. Mi devus longe paroli. Nur enuigus 
cin la rakontado pri tiuj teruraj suferoj, kiujn mi tra- 
vivis. Mi pereiĝus, se mi ne ekkonus Bronkan. 


KAZIMIRO (senzorge). Ĉu virino estis la kaŭzo 
de tio? 


TADEO. Jes kaj ne... Ĉu mi scias... la ne- 
difinebla sopiro, pri kiu kaj pro kio — mi ne scias. 


KAZIMIRO. Ĉu tiu virino estis malbona? Per- 
fidema? 


——4——— ai — oui 


————————————— 


TADEO. Ne, kontraŭe, ŝi nur perdis la ka- 
pablon vivi. Si turmentis sin mem kaj aliajn. Ekregis 
ŝin ia freneza deziro detruadi. Ah, kiel mi suferis! 


KAZIMIRO. Nu, kaj poste kio? 


TADEO. Poste... Hm... Ŝi volis esti sklavino 
kaj devis esti reĝino. Mi tro timis ŝin perdi kaj 
bridi ŝin mi ne sciis. Mi malestimis min. Mi malamis 
ŝin kaj min mem. Nenio helpis. 


KAZIMIRO. Nu — kaj..? 
TADEO. Finiĝis la malespera balado. 
KAZIMIRO. Nu, kaj neniam plu ci vidis ŝin? 


TADEO. La lastan sciigon pri ŝi mi ricevis 
en la tago de edziĝo. Si sendis al mi tiel koran, 
varman kaj sinceran leteron, ke mi forgesos pri 
ĉiuj ofendoj. 


KAZIMIRO. Sed eble tio estis nur malbona 
kaj venĝema virina ruzaĵo. 


TADEO. Ho, ne. Ŝi estis amikino de Bronka, 
amis ŝin per pasia amo kaj ŝi estis vere feliĉa, ke 
Bronka edziniĝas kun la homo, kiun ŝi, kiel ŝi mem 
skribis, povus nur malfeliĉigi. 


KAZIMIRO (esploreme). Kaj poste ci jam ne- 
niam ŝin vidis? 


TADEO. Ne. 


KAZIMIRO. Kaj neniam ci pensas pri ŝi? 


TADEO. Ne. En mia koro kaj penso estas 
loko nur por Bronka. 


KAZIMIRO. Kaj se ci revidus ŝin subite. 


TADEO (enpense). Se mi ŝin revidus? Ne.. nun 
ŝi jam tute ne impresus min. La amo al ŝi jam de- 
longe cindriĝis. Cetere mi eĉ ne scias, ĉu ĝi estis 
amo. Eble ĝi estis nur junula ambicio de l' homo, 
kiu neniam renkontis kontraŭstaron, kaj kiu eksaitiĝis 
ĝis frenezo tial, ke li ne povis ekposedi plene la vir- 
inon, kiun li volis. Konsideru krom tio la honton, kiun 
mi sentis antaŭ mi mem, la senton de necerteco kaj 
de neplenumitaj deziroj, kaj ci eble havos la pre- 
cizan bildon de la tiama stato de mia animo. (Li 
leviĝas kaj promenas tra la ĉambro) Se mi ek- 
vidus ŝin... tiel subite... hm... eble ektremus io tie 
sur la fundo de mia animo... 


KAZIMIRO. Ŝajnas, ke ci ne estas certa pri ci. 


TADEO. Se mi ne havus Bronkan apud mi... 
Sed ci komprenas, mi kun mia forta kaj energia karak- 
tero, mi ne sentis min bone inter tiuj mezepokaj mal- 
varmaj kaj malgajaj muroj, kie ŝi nur povis vivi. Tie 
dum noktoj vagadis fantomoj kaj inkuboj. La ener- 
gio fandiĝis, kiel vakso en la fajro. Kaj tiu furioza 
melankolio elsuĉadis la medolon el miaj ostoj. Kaj 
rigardu ja: mia kapo estas kreita por baniĝi en la 
sunlumo, kaj miaj pugnoj — por batali, se tio estus 
necesa, kun la potenco ankoraŭ pli forta ol mi. 

(Li rektiĝas forta kaj subite kun ĝoja rido laŭte 
manklakas.) Hej, venu do, Bronka, venu! 


BRONKA (posf la scenejo). Tuj — tuj! 
KAZIMIRO. Kaj kie ci ekkonis Bronkan? 


TADEO. Jes — interesa. Tiom interesa, ke ĝis 
kiam pri tiaj aventuroj mi legis en romanoj — ĉar 
pro malespera enuo mi ofte legadis romanojn — 
mi ne kredis, ke tiaj historioj povas ankaŭ en la 
efektiva vivo okazi. 


SCENO V. 


(Eniras Bronka kaj post ŝi lakeo kun pleto, 
plena de manĝetaĵoj kaj fruktaj brandoj) 


BRONKA (karese alpremas sin al Tadeo ka- 
resas lian vizaĝon per la mano). Kia ci estas mal- 
pacienca. Mi ja volis mem ĉion prepari por ci. 


TADEO. Sed por kio tiel multe? 


BRONKA. La vespermanĝo ankoraŭ ne baldaŭ 
estos, manĝu — manĝu. 


TADEO (plenigas glasetojn per brando kaj 
trinkas al Kazimiro; manĝas kaj parolas). Te- 
rure blovegas per neĝo. Je unu paŝo oni nenion 
vidas. Neĝamasiĝoj atingas ĝis la zono. 


BRONKA. Ah, kiel mi timis pri ci. 
KAZIMIRO (ŝerce). Ah, jes, ŝi imagis plej te- 

rurajn ciajn suferojn kaj turmentojn sub la renversita 
glitveturilo. 


TADEO (ĉirkaŭprenas ŝian kapon). He, ci 
infano, infano, je unu paŝo mi ne povas foriri de ci. 


BRONKA. Ĉar mi scias, ke apud mi nenio 
malbona al ci okazos. 


TADEO (subite interrompas). Mirige! Mia me 
moro estas pli malbona, ol ĉe la kokino. Tuj, tuj mi 
venos (li iras al la pordo). 


BRONKA. Kien ci iras? 


TADEO. Tuj, tuj, kara; surprizo (foriras en 
la antaŭĉambron). 


(Post la scenejo forta voĉo de TADEO: „Paŭlo, 
Paŭlo!““.) 


SCENO VI. 


BRONKA (gaja kiel infano). Certe li denove 
faris al mi ian multekostan surprizon. Mi devas 
nun serioze ekkoleri kontraŭ li, ĉar mi havas jam 
amasegon da veluro, silkaĵoj kaj aliaj multekostaj 
ŝtofoj, per kiuj li min superŝutas. 


KAZIMIRO. Li amas cin, kaj por amanta viro 
estas granda ĝuo faradi tiajn surprizojn. Sed aŭdu, 
Bronka, ci ja ankaŭ faris al li surprizon. Mi nur 
pensis, ĉu ĝi estos agrabla al li. Tadeo nun estas 
feliĉa, kaj tiu feliĉo duope estas ĵaluza kaj egoista. 
Mi timas refoje, ke mi al vi malhelpas, kaj des pli 
ŝi, kiu laŭ cia diro, estas tute fremda por Tadeo... 

BRONKA (vigle). Ne... ne... ĝuste ne. En tio 
kuŝas tuta nia ruzeco virina. Se oni volas konservi 
amon de viro, oni devas de temp” al tempo forigi lin 
de si kaj lasi lin sola. Mi bone faris, bone. Mi 
amuzos min kun Eva, mi ludos, legos, kaj li vagadu, 
ĉasante en arbaro, marĉandu kun aĉetantoj pri prezoj 
por greno kaj revenadu hejmen kun ĉiutage pli 
granda sopiro. 


KAZIMIRO (kun malgaja ironio). Mi ne 
pensis, ke ci povus apliki tian subtilan taktikon. 


BRONKA (ridante). Tute ne subtila, nur bone 
provita de niaj patrinoj kaj avinoj. 


KAZIMIRO. Bone, mi mi nur timas, ke hodiaŭ 
io malbonigos la humoron al Tadeo. Mi lin amas, 
kiam mi vidas en li tiun forton kaj vivemon kaj tiun 
trankvilan spirit-ekvilibron de homo certa pri si, ri- 
cevitan de li dank’ al ci. 


BRONKA. Pri Tadeo ne timu. Nur ci ne vagu 
tutan vesperon kiel martiro, kaj ne molbonigu la 
humoron al mi mem. Petu pardonon, kisu la manon. 


KAZIMIRO (fenas ŝian manon, sed ne kisas 
kaj rigardas ŝiajn okulojn). 


BRONKA. Nu, kion ĝi devas signifi? 


KAZIMIRO. Nenion, mi nur permesas al mi la 
lukson teni iom cian bonan, amindan, varman maneton 
de infano. Oni sentas, kvazaŭ io degelus ĉirkaŭ la 

koro (li kisas ŝian manon. Bronka rigardas lin 
longe). 


BRONKA. Ci, Kazjo, efektive estas tre mal- 
gaja kaj laca. 


KAZIMIRO. Tiel estadas, kiam la homo ne 
naskiĝis sub la feliĉa astro, sub kiu naskiĝis Tadeo. 


SCENO VII. 


(Eniras TADEO, disvolvas multekostan silkan 
ŝalon ĉe la piedoj de Bronka). Per tiu-ĉi ŝalo mi 
devis sterni la vojon de glitvetuurilo ĝis sojlo de 
nia domo, kiam ci antaŭ momento elkuris renkonte 
al mi. 


BRONKA (ĵetas sin sur lian kolon). Mia ora, 
mia ci dolĉa, mia ci nekorektebla malavarulo. 


KAZIMIRO (momenton rigardas ilin, poste 
leviĝas). Nu, mi lasas vin al via feliĉo, mi skribos 
dume kelkajn leterojn, (a/ Bronka) kaj por la ves- 
permanĝo en tia solena festo mi certe devas min 
vesti en frakon. 


BRONKA. Kaj kiel ci kuraĝus alie aperi antaŭ 
miaj okuloj? 


KAZIMIRO. Do ĝis la revido! (Zi eliras, haltas 
momenton autaŭ la fenestro kaj murmuras) Ah, 
kiam fine tiu neĝo ĉesos! (li turnas sin al Tadeo) 
Hej, Tadeo, kia feliĉa ci estas, ke la neĝo ne mal- 
gajigas al ci la animon (eliras). 

SCENO Vill. 


BRONKA (rigardas post Kazimiro). Kio estas 
al Kazjo? Li estas tiel strange malgaja, pensema. 


TADEO. Ĉu estas al ci malbone kun li? Ci 
ankoraŭ ne alkutimiĝis al li? 


BRONKA. Ah, ci ja scias, kiel bone estas al 
mi. Li agas tiel, kiel milda, senvarma suno aŭtuna. 
Estas kun li iom malgaje, sed beate kaj trankvile. 


TADEO. Ah, jes, jes. Nia familo finiĝas. Li 
kaj mi, ni estas lastaj, malfortaj, aŭtunaj branĉoj sur 
la maljuna kaj tiel forta iam trunko de nia familio. 


BRONKA. En Kazimiro mortas via familio, 
sed ne en ci. Ah, kia forta, fortika ci estas, kiel 
radias cia vizaĝo per feliĉo kaj forteco. 


TADEO (ĉirkaŭprenas ŝin, kondukas al la 
kameno kaj sidigas apud si). Cia amo donis al 
mi tiun fortecon. 


BRONKA. Kaj ciaj okuloj jen ardas kiel karbojl 
kvazaŭ ci volus ekposedi tutan mondon, jen ili estas 
tiaj dolĉaj kaj bonaj (ŝi prenas lian kapon, alpremas 
ĝin al sia brusto kaj kisas liajn okulojn), se mi 
povus ilin kisi — kisi sen fino — sen konscio... 


TADEO. Ci mia sola feliĉo, kiel mi amas cian 
belan amon. 


BRONKA (ludas kun liaj haroj). Ah, kiajn 
mirinde molajn harojn ci havas. Cu ci scias, mi havas 

impreson, ke mi tuŝas ne ciajn harojn, sed iajn 
molegajn, lanugajn kreskaĵojn. Antaŭ la domo de 
mia patro estis bedo kun tia delikata, lanuga kresk- 
aĵaro, ci ne imagas kun kia plezurego mi ruliĝis en 
ĝi. Tiel mi volus ruliĝi en ciaj haroj (ŝi kisas liajn 
harojn). 


TADEO. Ĉu ci memoras, kiel ektimiĝis la ĉe- 
valo, sur kiu ci rajdis? 


BRONKA. Mi morte timis, mi perdis konscion, 
kaj samtempe mi ĝuis strangan plezuron esti port- 
ata de tiu senbrida, fieta, bela besto. 


TADEO. Kaj ĉu ci memoras, kiel mi kaptis 
cin kaj al la brusto metis kaj portis ĉirkaŭ la ĉambro? 
(Li prenas ŝin sur siajn genuojn, ŝi ĉirkaŭprenas 
per brakoj lian kolon). 


BRONKA. Mia ci — ci sola. Ekzistas, oni diras, 
ia kutimo, ke juna knabino devas ĉe la altaro plori, 
malesperi, sed mi ne ploris, krii mi volis, krii pro 
feliĉo kaj emocio, pro la ĝojo, ke baldaŭ ni ek- 
flugos per la glitveturilo, jungita per ciaj sovaĝaj ĉe- 
valoj, al ci, al cia domo... 


TADEO. Ĉu ci memoras tiun januaran nokton, 
la ĉielo brilis, rebrilis la frosta neĝo, kaj la ĉevaloj 
kuris tiel, ke per ŝvitŝaŭmo ili tute kovriĝis (ĉirkaŭ- 
prenas ŝin ĉiam pli forte). 


BRONKA. Ah, alpremu min tiel, alpremu al 
ci, kiel tiam, kiam ci kaŝis min tutan sub cian lup- 
pelton (subife ŝi foriĝas de li) Sed diru al mi, kial 

ciaj okuloj ekbrilis tiel malvarme, ŝtale, kiam ni estis 
jam en la domo? 


TADEO. Mi metis krucon sur la pasintaĵon. 
BRONKA. Kian ci havis pasintaĵon? 


TADEO. Kian pasintaĵon... Ha... riĉan kaj te- 
rure malgajan... Tutan Golgoton de suferoj kaj do- 
loroj, tutan Gehenon de internaj luktoj, de faloj, de 
malespero, malestimo kontraŭ mi mem kaj la tuta 
mondo... 


BRONKA. Ĉu ci amis iam? 


TADEO. Mi ne scias, ĉu ĝi estis amo. Eble al 
mi nur ŝajnis, ke mi amis. Mi ne volas krei teorion, 
kio estas amo kaj kio ne estas, sed al mi ŝajnas, 
ke en ĉiu amo devas esti fiereco, reĝa certeco pri 
la homo, kiun oni amas, kaj tiun certecon mi ek- 
sentis nur apud ci. 


BRONKA. Tadzjo, estu sincera. Mi patolis ho- 
diaŭ kun Kazimiro pri Eva. 


TADEO (mirigita, iom nekontenta). Pri Eva? 


BRONKA. Jes, pri Eva. Kial mia sinjoro tiel 
malsereniĝis? 


TADEO. Ne, mi nur rememoris, ke jam en 
unuaj semajnoj post nia geedziĝo ci volis montri al 
ŝi nian feliĉon, sed mi deziras nenion krome — nur 
vivi kun ci, kun ci sola, ĉar la feliĉo de I amo 


estas tre delikata kaj povas esti detruita per iu ajn 
bagatelaĵo. 


BRONKA. Per kia? 


TADEO. Plej ofte per la ĉeesto de fremda 
persono. Ci scias ja, ke Eva tre ŝanĝiĝis... Kazimiro 
malgaja kaj trankvila, efikas — ci ĝuste diris — kiel 
suno aŭtuna, sed ŝi estas kiel kratero ŝajne esting- 
iĝinta, la fajro povas eksplodi en ĝi ĉiumomente. 


BRONKA. Kiel ci ekkonis ŝin tiel bone? 


TADEO. Kiel? Ci scias ja, ke mi ofte ŝin ren- 
kontadis. Ŝi ekinteresis min, kiel interesis ankoraŭ 
antaŭ nelonge Kazimiron ĉiu nekonata pentraĵo, ĉiu 
ĉiu ekzotika objekto, besto aŭ floro. 


BRONKA (malkuraĝe kaj timeme). Tadzjo, 
Tadzjo! 


TADEO (mirigita). Kio do, infano mia, kio? 


BRONKA. Ĉu ci scias, mi aŭdis, ke la amo 
malvarmiĝas, se la homoj ĉiam estas kune, ke ili 
bezonas kelkatempan disiĝon, ke ili devas ofte for- 
lasadi unu la alian, por ke ilia amo restu ĉiam 
freŝa, kaj por ke ili kun ĉiam ankoraŭ pli granda 
sopiro al si revenadu. Mi ne scias, de kie venis al 
mi tiu penso, sed mi volus, ke ci nun ĉasadu, vizit- 
adu najbarojn... sed mi ja ne povas resti tutan tagon 
tiel sola, atendate cin. 


SCENO IX. 

(Dismoviĝas la pordokurtenoj de la flanka 
ĉambro kaj en la pordo aperas Eva. Ŝi rigardas 
kadavre pala kun esprimo de nekvietebla malgajo 
Tadeon kaj Bronkan, kiuj, turnitaj vizaĝe al la 
kameno, ne rimarkas ŝin.) 

BRONKA. Ĉu mi estas prava, Tadzjo? Diru, 
ja jes? 

TADEO. Sed, kara infano, de kie aperas ĉe 
ci tiaj pensoj? Ĉu povas homo, post tutjara kunviv- 
ado, ami la virinon pli, ol mi cin amas, kaj pli so- 
piri je ŝi, ol mi sopiras je ci? 

BRONKA. Tadzjo, ciaj leteroj, ciaj amegindaj, 
karaj leteroj... Kaj tiu lasta — tia bela, mi ankoraŭ 
portas ĝin ĉe la brusto (ŝi elprenas la leteron el 
korsaĵo kaj kisas ĝin varme). 


EVA (foririnte por momento post la pordo- 
kurtenon de l apuda ĉambro, en kiu troviĝas 
oranĝerio, promenas tie kun nerva maltrankvilo; 
subite) Mi aŭdas voĉojn en la ĉambro. Viaj tapiŝoj 
estas tro molaj, por ke vi povu aŭdi miajn paŝojn.. 

TADEO (saltleviĝas). Kio estas?... Kiu estas?.. 

EVA. Ĉu mi povas eniri? 

BRONKA. Kazjo, kio okazas al ci? (Ŝi rigardas 
lin longe kaj iras al la pordo) Venu do, Eva, 
venu. Ha, kiel Tadeo ĝojos! (Si larĝe dismetas la 


kurtenojn. Tadeo rigardas kvazaŭ sonĝante. Eva 
eniras kaj samtempe rulkurteno malleviĝas). 


(Fino de I” unua akto.) 


AKTO II. 


SCENO l. 


La sama ĉambro. Krepusko de vintra post- 
tagmezo. Post la fenestro brilas blanka tavolo de 
P neĝo, en la kameno — fajro. Scenejo restas dum 
momento malplena. Poste eniras Tadeo kaj Eva. 


EVA (alkuras al la kameno kaj varmigas la 
la manojn). Oh, kiel mi frostiĝas, kiel mi frostiĝas, 
kaj ŝajnis al mi, ke mi varmiĝos ĉe vi. 


TADEO. Ci nenie varmiĝos. 


EVA. Kio? Mi ja alvenis ĉi-tien por varmigi 
mian koron apud via feliĉo. 


TADEO (ironie). Por varmigi ĝin, oni antaŭe 
bezonas ĝin havi. 


EVA (longe). Ĉu je-e-s? 


TADEO. Jes... Sed ni lasu tion. Dum nia pro- 
menado Zí rigardas horloĝon) — kaj ĝi daŭris pli 
ol tri horojn — ni certe jam sufiĉe superŝutis nin 
per komplimentoj, eble ni komencu paroli pri io alia. 


EVA. Komencu ci... Sed antaŭe ordonu lum- 
igi... tre ĉi-tie regas krepusko, melankolie brulas 
fajro en la kameno... fajrera brilo de l neĝo post 
la fenestroj, molaj tapiŝoj, kurtenoj... Ha — ha... tio 
estas danĝera — tio malkvietigas, vekas sopiron... 
(enpense, rigardante ĉirkaŭen) Cu ci mem aranĝis 
tiun-ĉi logejon? 


TADEO. Mi mem. 
EVA. Tute konscia pri tio, kion vi faris? 
TADEO. Tute. 


EVA. Kaj ĉu ci scias, ke cia loĝejo estas ko- 
piaĵo de la mia? 


TADEO. Mi scias. 
EVA. Kaj kial ci tion faris? 


TADEO. Por provi miajn fortojn, por konvink- 
iĝi, ke mi jam dekutimiĝis, forgesis, sufokis en mi 
la fantomon. 

EVA (ridetante). Ĉu ankaŭ por tio ci pendigis 
en cia laborejo la bildon de mi pentritan, kiun mi 
donacis al ci? 


TADEO. Ci estis en mia laborejo? 


EVA. Dum tuta nokto antaŭ la tago de cia 
alveno. 


TADEO. Kaj kion ci faris tie? 


EVA. Kion mi faris?.. Mi estis feliĉa, ke ci 
min amas kaj sopiras al mi. | 

TADEO. Tiun-ĉi fojon ci tre eraris. 


EVA. Ne, ne — mi ne eraris. Cia laborejo 
aspektas kiel sanktejo, en kiun ci por tutaj horoj 
foriĝas de cia feliĉo, de cia varma angulo, de la 
korala buŝo de Bronka, por ŝiri tie al ci la koron 
kaj sopiri pri tio, kio donas al ci la amindan ĝuon, 
por deziri per ĉiuj fortoj tion, kio pasiigas cian 
sangon. Oh! soifi, sopiri, sopiri... 


TADEO. Pri kio? 


Pri tio, kio donas al ci doloron kaj nekviet- 
eblan deziron. Ci estas kreita por luktado — ci iam 
revis esti armeestro, krei novajn mondojn. Haltadi 
nur por demeti inter kadavroj kaj rubaĵo la kaskon 
de l' kapo, nur por viŝi ŝviton de la frunto... Ne por 
ci estas la trankvilaj anguloj, la molaj tapiŝoj, la 
gajaj kamenoj. Tio estas bona por cia frato, kies 
animo cindriĝis. 


TADEO (rigardante ŝin serioze). Antaŭ ĉio 
diru al mi, por kio ci alvenis ĉi-tien? Ci ja ne 
havas tiel krimajn instinktojn, por detrui perforte la 
feliĉon de du homoj, kaj ankoraŭ de la homo, al 
kiu ci preskaŭ rompis la vivon. 


EVA (ridante frivole). Kia domaĝo, ke mi tiel 
baldaŭ ellasis cin el miaj manoj... 


TADEO. Ci ne ellasis min. Mi mem elŝiriĝis. 


EVA (enpense rigardas senmove en fajron). 
Jes, tio estas vero. Mi admiris cian forton kaj nur 
tiam mi ekamis cin... 


TADEO (ridas moke). Mi scias jam, mi scias. 
Sed permesu, ĉar ci senĉese interrompas min. Re- 
spondu fine al mia demando: por kio ci alvenis 
ĉi-tien? 


EVA. Ci do ne scias, ke Bronka insiste min 
invitis? Ke eble ŝi uzis eĉ senkulpan mensogon por 
min venigi: ŝi skribis al mi, ke ŝi estas malsana. 


TADEO. Ci ne devis veni. 


EVA (mirigita). Kial? Ci ja min senĉese vokis, 
ci ja senĉese sopiris al mi. 


TADEO. Mi pri ci sopiris, mi vokis cin!? Sed 
mi ja tute forgesis pri ci. 


EVA (malgaje). Ci ne forgesis pri mi. Tuta 
cia domo estas de mi saturita. Transpaŝinte la 
sojlon de cia domo, mi tuj sentis, ke ĝi estas mia 
domo, ke mi sola plenigas ĉion ĉirkaŭe. 


TADEO. Ha, ha... ci pensas pri la mebloj. Nu, 
do mi diros al ci, ke mi intence penis imiti ciajn 
ĉambrojn, ĉar ci scias, se ekzemple drinkulo deku- 
timiĝas de la brando kaj volas konvinkiĝi, ĉu li 
efektive dekutimiĝis, tiam, malgraŭ abomeno li 
trinkas de temp' al tempo unu, du glasetojn. Se li 
ne eksoifos tutan botelon, tio signifas, ke li jam li- 
beriĝis de la malbona kutimo. Ci komprenas? Mi 
intence aranĝis tiel, ke ĉio rememorigu al mi pri ci... 


EVA (malice). Kaj tamen... 
TADEO. Tamen mi neniam pensis pri ci, eĉ 


en sonĝo ci neniam aperis antaŭ mi. 

EVA (ĵetas ŝtipojn en la kamenon, kvazaŭ ne 
aŭdante, kion diras Tadeo). Ci multe suferis, mal- 
feliĉulo. En cia animo certe estis terura kverelo, 
malpaco kaj lukto. Havi ĉiujn kondiĉojn por feliĉo, 
kaj esti riĉa, havi ĉion laŭ ekdeziro, krom tio edz- 
inon, kiu amas kaj kiu estas amata... Sed ĉu ci 
efektive ŝin amas? Eble ci estas nur sata de batal- 
ado, de doloroj kaj suferoj, kaj nun por momento 
inter kadavroj kaj rubaĵo demetis batalan kaskon 
kaj viŝas ŝviton de lacigita frunto? 


TADEO (moke). Jam amuzis min ciaj meta- 
foroj, hodiaŭ ili jam nenion diras al mi. 


EVA (neatentante). Ci estas feliĉa nur por 
povi ripozi en la plej verda en la valoj, por ataki 
la montojn... (ŝi defurniĝas penseme de l kameno) 

Ah, kiel mi cin amus tiam. 


TADEO. Aŭskultu, Eva, ci devas forlasi mian 
domon. Ni lasu la ludon je divenado de nefinitaj 
frazoj. Ci scias, kiel mi cin amis. La neĝo, blanka, 
mola neĝo kovris ĉiujn rememorojn, kaj doloron, 
kaj luktojn kaj suferojn, kaj se la neĝo malaperos... 


EVA. Nu, do kio? 
TADEO. Tio estus malbona. 
EVA. Por kiu? 


TADEO. Por ci, por mi, kaj antaŭ ĉio por 
Bronka. 


EVA (frotas sian frunion). Por Bronka, por 

Bronka. Oh, mi ŝin tre amas... (post momento) 
Bronka estos tre malfeliĉa... 


TADEO (venas al ŝi kaj sidiĝas apud ŝi). 
Aŭskultu, sed aŭskultu bone, kaj penu kompreni tion, 
kion mi diros. Ci havas la kutimon ŝajnigi, ke ci ne 
aŭdas, sed nun estu tiom afabla kaj forlasu tiun 
belan kutimon, ĉar tiu ludo estas ne ĝustatempa. 


EVA (indiferente). Mi aŭskultas kaj mi penos 
kompreni. 


TADEO. Mi malkaŝe konfesos, ke efektive mi 
estas incitita kaj malkvietigita, ankoraŭ pli mi diros 
al ci, mi ofte eĉ pensis pri ci, mi eĉ sopiris pri tiu 
sufero, kiun ci donis al mi, eble mi sopiris pri tiu 
turmento, kiun mi travivis apud ci, sed nun lasu min 
trankvila. Mi amas Bronkan kaj ĉe Bronka mi restos. 


EVA. Restinte, ci mortturmentos ŝin. La vundoj 
en cia koro renoviĝis, ci flugas en fajron, kiel pa- 
pilio; de la momento, kiam ci ekaŭdis mian voĉon 
post la kurteno, falegis la tuta kastelo el kartoj, 
kiun ci kun tiom da peno kaj laboro konstruis kaj 
nomis ĝin feliĉo (fronte) He, he... min ci ne trompos. 
Tro malvasta estas por ci la varma, trankvila an- 
guleto. Ci avidas detruadi la barojn, konkiri la 
mondojn. Ci estas la lasta el la granda, bela gento 
de Konkvistadoroj, al kiuj 'ne sufiĉis la malsaĝa 
terpeco nomata Eŭropo. 


TADEO (sarkasme). Mi dankas por tiuj novaj 
mondoj, kiujn mi povas konkiri, buĉinte ian sen- 
kulpan, malsaĝan ŝafaron. 

EVA. Ne estas tio. Antaŭe oni bezonas skla- 
vigi la maron, trafosi la montojn, oni bezonas pasi 
tra ĉiuj suferoj kaj ĝuoj, por ke tiu nova mondo 
aperu antaŭ la okuloj, kaj okaze iu konkvistadoro 
dispremos per la fera piedo ian floron, ĉu tio hav- 
as ian gravecon (longe kaj kvazaŭ dormeme). Kian 
gravecon havas, ke oni elhakos eĉ la plej belan 
arbaron, se tio estas farita por ĝuigi siajn okulojn 
je nova kaj nekonata ankoraŭ miraklo. 


TADEO. Kaj kio plu... plu... 


EVA. Atendu... atendu... (subife ridas) Ha.. 
ha... kiel ondegas en ci senĉese la pasia, varmega 
sango de konkvistadoro (rigardas lin kaj denove 
kvietiĝas). Antaŭe oni devas sklavigi la maron, 
trafosi la montojn, per la fera piedo dispremi ian 
floron. 


TADEO (minace). Pri Bronka ci pensas? 


EVA (silentas, disfosas la fajron per la fosi- 
leto kaj enĵetas novajn ŝtipojn). 


TADEO (mistere). Pri Bronka? 
EVA (indiferente). Ci devenis. 


(Silento, dum kiu Tadeo incitita paŝas Ira 
la ĉambro). 


TADEO (aliras al ŝi). Eva, mi cin petegas, 
lasu nin trankvilaj. 


Literatura Aldono 


EVA. Sed ci ja ne havos plu trankvilon. 


TADEO. Mi scias, mi scias pri tio, sed alme- 
naŭ Bronka ĝin havos. 


EVA. Vidu, Tadeo, ci jam blindiĝis por ĉio, 
kio cin ĉirkaŭas. Ĉu ci ne vidis, kiel ŝi cin obser- 
vis per maltrankvilaj okuloj, kiel ŝiaj rigardoj timemaj, 
kvazaŭ timigitaj hirundoj ripozis jen sur ci, jen sur 
mi... Oh, mi ŝin tre amas... Ci ne vidis, kiel ŝi estis 
incitita per ia nenatura maltrankvilo, kiel ŝi turnis 
sin senĉese al Kazimiro, kvazaŭ ŝi volus peti de li 
helpon... 


(Silento. Tadeo paŝas senĉese laŭlonge kaj 
laŭlarĝe de la ĉambro) 


TADEO. Hm... ci do opinias, ke mi estas kre- 
ita por konkiri novajn mondojn. Por kio? 


EVA. Por vivi bele kaj esti bela. 
TADEO. Kaj se oni ne scias konkiri? 
EVA. Tiam oni pereas, tio ankaŭ estas bela. 


TADEO. Kaj se ĉio ĉi estas vana baraktado, 
senidea detruado de si mem kaj de ĉio ĉirkaŭanta. 


EVA. Tio ankaŭ estas bela. La homo, kiu ba- 
raktas, turmentas sin kaj ion deziregas, eĉ se ne- 
niam atingos la celon, estas bela. 


TADEO. Kaj se li deziras silenton, kvieton, 
trankvilan angulon, varman kamenon? 

EVA. Tio estas por Kazimiro. 
TADEO. Kaj por mi? 


EVA (longe rigardas lin kaj ridetas). Por 
ci? — mi — nur mi — mi sola. 


TADEO. (haltas antaŭ ŝi, kaj diras per ob- 
tuza voĉo). Kial, kiam mi ĉion metis ĉe ciaj piedoj, ki- 
am kun ci kaj per ci mi povis konkiri la novajn 
mondojn, pri kiuj ci nun al mi parolas, kial ci min 
tiam forpuŝis kaj malakceptis? 


EVA. Ĉar ci ne sciis esti mia sinjoro. 
TADEO. Kaj nun? 


EVA. Nun mi amas cin, mi amas cin, pro tio, 
ke ci volis forgesi pri mi, ke ci volis cin venki, ĉar 
nur fortuloj scias sin venki. Mi amas cin pro tuta 
supozo kaj timo, ke ci ne volos esti mia. 


TADEO (ridas nerve). Necese estas lumigi 
lampon. Bronka baldaŭ alvenos. 'Ŝi povus efektivigi 
ciajn literaturajn revaĵojn kaj suspekti min, ke 
mi pasigas kun ci dolĉajn „heures de confidence“: 
(Lumigas lampon. Silento). 


EVA (indiferente). Ĉu ci longe tiel vagis tra 
la mondo? 


TADEO (rigardas ŝin mirigite, sed enfalas 
en saman tonon). Jes, longe, preskaŭ du jarojn 


EVA. Ci estis ŝajne en Afriko? 

TADEO (mole). Mi estis, sed tie ĉio malko- 
vrebla estis jam malkovrita de Stanley, kaj mi amu- 
zis min per ĉasado de tigroj... Ci estas prava... ha... 
ha... ha... Mi estas kreita por esti konkvistadoro. 
Kiam antaŭ miaj okuloj tigro disŝiris du negrojn, 
vere, mi ne havis senton de triumfo... 


EVA (mole). Sed? 


TADEO. Kaj.. la plej simpla penso trakuris 
mian kapon, ke nun mia vico venos. 


EVA (mokante). Kaj ci ne havis pafilon kun ci? 


TADEO (per la sama tono). La ŝarĝoj mal- 
sekiĝis. 


EVA. Kaj ci ne timis la morton? 


TADEO. Mi deziris ĝin. Tio ja ankaŭ estas bela 
esti disŝirita de iu reĝa besto. 


EVA. Jes, tio estas bela... Sed mi aŭdas, ke 
Bronka revenas. 


(Oni aŭdas, kiel malfermiĝas la pordo de È 
antaŭĉambro; laŭta interparolado de Bronka kun 
Kazimiro). 


SCENO II. 


(Bronka kaj Kazimiro eniras). 


BRONKA (nenature ekscitita) Ah, se vi scius 
kia belega estis la glitkurado. Ha, tiuj flameroj de 
P neĝo frostiĝinta sur glacio, luno, la luno... ah, kiel 

tio estas belega. Kio, Kazjo, ci mem diris, ke tio 
estas belega. (Turnas sin al Eva). Morgaŭ ci nepre 
devas iri kun ni, ĉio-ĉi estas, kvazaŭ por ci kreita 
la neĝo, la luno kaj Kazjo. Ha... ha... ha... vidu, 
Kazjo tia enuiganta, kaj mi ne vidis homon, kiu tiel 
bele glitkuras, kiel li. 


KAZIMIRO. Bronka, laŭ kutimo, trograndigas, 
tute ne estis tiel belege. La lageto ne estis balaita 
kaj mia aminda bofratino amuzis sin per tio, ke ŝi 
vadis en la neĝo ĝis genuoj. 


BRONKA (distrite). Ah, kiel li mensogas, kiel 
li mensogas... Ho ci, malbona... (Subite al Tadeo). 
Tadzjo, eble ci estas nekontenta, ke mi permesis 
al mi tiel longe ĝui la liberecon? Sed mi sciis, ka- 
ruleto, ke ci estas kun mia kara Eva, mi intence 
volis, ke vi restu kune, ke ci demetu fine post jaro 
la kitelon de terkulturisto, kaj ŝvebu kun Eva tie, kie 
estas tro alte por mi—(alpremas sin al Eva). Oh, 
kia feliĉa ci estas, Eva, ci estas tute alia ol ni, ĉiuj 
virinoj. Ah, kiel bone mi memoras cin tiam, kiam 
mi venis al ci post mia fianĉiniĝo. Ci aŭdas Tadzjo? 
La ĉambro estis sama, tute sama, kiel tiu, en kiu 
ni nun sidas.. (kvazaŭ vekiĝinte el dormo) Eva, 
tio estas stranga, ke tiu ĉambro estis tute same 
meblita, kiel la nia. 


EVA. Sed, Bronjo, kio estas stranga en ĉi-tio, ' 
tio certe estas tute hazarda. 


TADEO (trankvile). Evidente la sama meblisto 
aranĝis loĝejon de fraŭlino Eva kaj la mian. 

EVA. Mi mem estas mirigita, mi ankoraŭ ne 
vidis ŝin tia. 

KAZIMIRO (subite). Sed vi rimarkis, ke Bron- 
ka de hieraŭ ŝanĝiĝis? 


EVA. Antaŭ momento mi diris la samon al 
via frato. 


KAZIMIRO. Ĉu vi rimarkis, ŝian malkvieton 
hieraŭ dum vespermanĝo kaj hodiaŭ dum tuta tago? 


EVA. Jes, ĝuste, tio mirigas min. 


KAZIMIRO. Kaj ĉu vi ne konjektas, kio povus 
esti la kaŭzo de tiu subita ŝanĝiĝo? 


EVA. Ne. 


KAZIMIRO, Hm.. Sed vi certe rimarkis, ke 
ankaŭ Tadeo estas ia malsaneta, pensema, distrita. 


EVA. Mi ne konis lin alia. 


KAZIMIRO. Sed mi konis: li alvenis gaja, feliĉa, 
sopiranta al Bronka, mi delonge jam ne vidis lin 
tiel plenan de forteco kaj kredo je si kaj je sia 
feliĉo. 


EVA. Kio do? 


KAZIMIRO. (vigle rigardante ŝin). Do mi ne 
komprenas tian subitan ŝanĝon. 


EVA. Ŝajnas al mi, ke vi min kulpigas pri tiu 
subita ŝanĝo de I" humoro. 

BRONKA. Hm... evidente. Ĉu ci memoras, Eva, 
kiel ni sidis antaŭ la kameno? Ci rigardis la fajron 
kaj mi rakontadis al ci senfine, senfine, mi eĉ ne 
scias jam, kion mi babilis, sed ci estis tia bona, 
pacienca... 


(Subite ekridegas, Tadeo aliras al ŝi kun 
zorgo). ; 


TADEO. Kio estas al ci, kara infano, kial ci 
estas hodiaŭ tiel ekscitita? 


BRONKA. Ci komprenos, mi volus flugi, flugi 
alte, kiel birdo, kaj mi nur batas teron per flugiloj 
kaj mi tiel sopiras kaj deziregas, avidas leviĝi, sed 
la flugiloj estas kvazaŭ plumbaj... (al Eva). Ah, Eva, 
kia feliĉa ci estas. 


KAZIMIRO. Jen, ĉu mi ne diris al ci, ke tia 
laciga sporto estas malutila? Tiom mi cin petis, pe- 
tegis, ci ne volis min obei, kaj nun ci devos penti 
por tiu romantika glitkurado. 


BRONKA (obsźine). Kaj jen ne, ĝuste ne, mi 
havas jam sufiĉe da nerveksplodoj, mi estas stulta, ka- 
pricema infano. (Ekploregas subite, elkuras en la 
apudan ĉambron. Eva leviĝas, volas ŝin sekvi). 


TADEO. Restu ĉi-tie, fraŭlino, mi mem ŝin tuj 
trankviligos. (Eliras al Bronka). 


SCENO III. 


KAZIMIRO (malkviete) Bronka certe estas 
malsana, tutan tagon ŝi estis malkvieta, iel nenature 
ekscitita... 


KAZIMIRO. Ĉu vi rimarkis, ke Bronka venis 
hodiaŭ por matenmanĝo kun ruĝiĝintaj okuloj? Mi 
povus ĵuri, ke ŝi ploris tutan nokton. 


EVA. Ĉu vi opinias, ke mi estas kulpa pri tio? 


KAZIMIRO. Dio gardu, mi eĉ ne pensis vin 
pri io suspekti... Mi parolas pri tute alia afero... Mi 
ne volus, ke vi eĉ por momento pensu, ke mi in- 
tencas vin esplori, sed de hieraŭ tiel strange kaj vi- 
deble ŝanĝiĝis la situacio... Mi sentas en aero ian 
nebulan enigmon, kiun mi volas solvi... Kiel vi vidas, 
mi estas nervulo kaj tiaj homoj ne toleras sufokecon 
antaŭ tempesto. 


EVA. Sutokecon antaŭ tempesto? 


KAZIMIRO. Jes, jes, estas egale, kiel ni tion 
nomos, en ĉiu okazo estas en la aero io, kion tiel 
sentema spirito, kiel Bronka instinkte perceptas... 
Jen, ĉu vi aŭdas, kiel ŝi ploras? 


(En la apuda ĉambro oni vidas Tadeon, kiel 
li alpremas al si Bronkan kaj penas ŝin trank- 
viligi). 

KAZIMIRO (aŭskultante kun ĉiam pli gran- 
da' malkvieto) 


EVA (saltleviĝas, kaj ankaŭ malkviete paŝas' 


tra la ĉambro). 

KAZIMIRO (sekvas ŝin). Ĉu vi aŭdas? 

EVA. Silentu... silentu... 

KAZIMIRO (prenas ŝin je la mano, kondukas 
al la fenestro). Ni estu sinceraj, mi vin ne konas, 

sed tio, kion mi aŭdis de Bronka kaj de Tadeo, su- 
fiĉas, por ke mi povu formi al mi sufiĉe klaran 
bildon de via animo. 


EVA (indiferente). Sinjoro, ne turmentu min 
nun. Mi ja scias ĉion, kion vi volas diri al mi. 


KAZIMIRO. Ne, ne, vi tion ne scias... Mi ne- 
niam miksiĝas je ies aferoj, eĉ je tiaj, kiuj koncernas 
miajn proksimajn, plej amatajn personojn, sekve 
Bronkan kaj Tadeon... 


EVA, Ni do parolu malkaŝe: vi scias de Ta- 
deo, ke lin kaj min ligis proksimaj rilatoj, mi scias 
ke li ofte skribadis al vi leterojn, en kiuj li evidente 
malkovris al vi la staton de sia animo antaŭ tri — 
kvar jaroj. Vi scias, ke li min amis. Vi scias ank- 
aŭ, ke tian amon la neĝo povas surŝuti, sed nur 
por ĝin varmigi, kaj fari ankoraŭ pli forta kaj pasia. 


KAZIMIRO. Ĝuste tion mi volis diri. 


EVA. Bronka rakontis al vi, ke mi freneze ŝin 
amis, ke ni estis nedisigeblaj en la pensiono. Si ja 
ĉion ĉi rakontis al vi? 


KAZIMIRO. Jes, hieraŭ ŝi longe pri tio parolis. 


EVA. Vi estas sincera, do mi ankaŭ estos sin- 
cera. Du jarojn poste ŝi alvenis al mi ankoraŭ est- 
ante fianĉino de Tadeo, belega, feliĉa, ah, ŝi estis 
tiel feliĉa, ke kvankam mia koro ŝiriĝis, mi kon- 
sentis kun la penso, ke ŝi fariĝos edzino de la homo, 
kiun mi tiel pasie amis. 


KAZIMIRO. Vi lin amis? 

EVA. Jes de tiam, kiam mi lin perdis... (dum 
momento ili rigardas unu la alian). Kaj nun vi 
volas demandi, kial mi venis detrui la feliĉon de mia 
amikino, ĉu ne vere? 


KAZIMIRO. Eble por momento aperis ĉe mi 
tiu demando, sed tio ja estas tute sensenca... mi 
diras al vi malkaŝe, ke mi ne sentas troan simpa- 
tion al vi. Ne, ne, ne tion mi volis diri. Nur, ke 
ni havas malmulte da komunaj trajtoj, sed tio ne 
malhelpas al mi esti justa... (Subite), Cu vi ĉiam 
sopiris? 


EVA(apogis kaponal fenestra vitrokajsilentas). 


KAZIMIRO. Vi ĉiam celis al io, pri kio Vi sciis 
ke ĝi estas neatingebla por vi. 


EVA (turnas sin al li kaj silentas). 


KAZIMIRO. La ĉefa deziro de via vivo estas 
ligi kaj treni post vi la homon, kiu kun neniam a- 
tingebla sopiro, blinde vin sekvos. 


EVA (varme). Jes. 

KAZIMIRO (vzgle). Kaj tiu homo estas Tadeo? 
EVA (forte). Jes. 

KAZIMIRO (vigle). Kaj Bronka? 


a EVA. Ĉu vi aŭdas, kiel feliĉe ŝi nun ridas... 
Cu vi scias, kio nun okazos? 


KAZIMIRO. Nu? 


EVA. Eniros Bronka, ĉirkaŭprenos min je kolo 
kaj varme, varme petos de mi pardonon por tio, ke 
ŝi faris la scenon... Sinjoro... la luno lumas — donu 
al mi mian pelton... ni iom promenu... eble ni trov- 
os ankoraŭ pli sincerajn tonojn en niaj konfesoj 
(rigardas longe Kazimiron). Vi—Ni jane neos tion, 
sinjoro? 


KAZIMIRO. Kion? 
EVA. Vi amas Bronkan! 
KAZIMIRO (rigardas ŝin longe). Jes. 


EVA. Ĉu vi aŭdas ŝian ridon? Ah tiu ĉarma, 
arĝenta, knabina rido. 


KAZIMIRO. Ni iru jam, ni iru. 


SCENO IV. 


Bronka kaj Tadeo eniras tenante sin sub la 
brakon, gajaj kaj feliĉaj laŭŝajne. 


BRONKA (al Eva). Kara, amata mia Eva. Ci 
ja konas min tiel longe. Vi ĉiuj estis tro bonaj por 
mi. Ci min dorlotis per cia boneco, Tadeo trodor- 
lotis min enfine. Enjo, ci ja scias, ke mi estas fre- 
nezulino, ke venas tiaj momentoj, kiam mi estas 
tute nejuĝebla. 


EVA. Kial ci estas tiel malgaja, por kio ci 
petas pardonon de mi (karesas ŝin je vizaĝo) Ah 
ci mimozo mia, kia nerva kaj trosentema ci estas... 

BRONKA. Al infano oni povis pardoni, ke ĝi 
ne sciis regi siajn kapricojn, sed al mi oni ne dev- 
as (nerve, rapide kaj senorde). Jen, iafoje ĉirkaŭas 
min tiaj premantaj pensoj. Ne, ne, ne estas tio... 
Tio estas tiel, kiel tiam.. Ne, tio ne estas ĝuste 
antaŭsento de malfeliĉo... tio estas nur tre malprok- 
sima rememoro pri tiuj teruraj horoj, kiujn mi tra- 
vivis, estante infano, kiam mi vane serĉis tra la tuta 
bieno mian fratinon. Mi sciis, ke okazis kun ŝi io 
malbona. Mi tion sentis. Tutan arbaron mi traserĉis, 
laŭ tuta riverbordo mi trakuris, kaj mi revenis do- 
mon terurita, spireganta (ĉiam pli terurita ŝi alpre- 
mas sin ĉiam pli forte al Eva). Eva! Eva! Al mi 
Ŝajnis, ke io min persekutas, ke io ŝiras miajn harojn... 
antaŭ verando mi falis en la herbon. La vizaĝon mi 
kaŝis en la manoj por ne rigardi malantaŭen, kaj 
ili iris... iris... 

EVA. Kiu? 


BRONKA, La kamparanoj, kaj kun ili mia var- 
tistino; ili portis sur portilo mian amegatan fratinon... 
ŝi dronis en lageto... 


EVA. (malgraŭvole). En lageto... 


BRONKA. Jes, ies—en lageto (a/ Tadeo) Or- 
donu plenŝuti tiun lageton. Ĝi rememorigas al mi 
ĉiam la nigran profundan okulegon de nia lageto... 


TADEO. Trankviliĝu, Bronka, trankviliĝu, mi 
faros ĉion, kion ci ekdeziros. Se ci volus, mi ĉion 
ĉirkaŭe kun la tero ebenigus (subite iritita rigar- 
dante vigle Evan, kion Bronka, alpremuta al Eva 


ne povas vidir). Jes, mi faros tion. Lagojn mi plenŝu- 
tos per la tero, la arbojn mi forhakos... 


EVA. Eble ankaŭ la neĝon vi balaigos de l 
tero? Ah, infanoj, infanoj.. Nun al sinjoro Tadeo 
venis la vico incitiĝi. 

BRONKA. Per kio mi cin hodiaŭ incitis Tadzjo? 


TADEO. Sed, kara Bronjo, ci tute min ne in- 
citis, ci ja scias, ke mi ĉiam estas malgaja, kiam 
mi vidas, ke ci ne povas forgesi apud mi pri. ĉiuj 
ĉi doloraj impresoj de la infaneco. 


EVA. (karesante ŝin je vizaĝo). Forgesu, for- 
gesu. Lasu min, sinjoroj, por momento kun Bronka, 
ŝi trankviliĝos kun mi. 


KAZIMIRO. Vi estas prava, fraŭlino, ni foriru, 
Tadeo. 
TADEO, Trankviliĝu, trankviliĝu, Bronjo. 


BRONKA. Rigardu, mi jam estas trankvila, sed 
vi iru jam, mi sentos min bone kun Eva, ŝi sola 
sciis min ĉiam trankviligi. 

(Kazimiro kaj Tadeo foriras). 

KAZIMIRO (turnas sin de P pordo). Fraŭlino 
Eva, vi deziris promeni en parko! 

EVA. Oh, poste, poste, kiam Bronka estos 
jam tute trankvila. 

BRONKA. Do ni iros ĉiuj kune. 

EVA. Ne, ne, karulino, mi volas esti agrabla 
al ci gasto; al junaj geedzoj gasto povas tre mal- 

helpi, se ĝi tro devigas ilin, ke ili ĝin amuzu (ĉiam 
karesas ŝin). Cin timigas la nigra okulego de l la- 
geto, kaj tie ĉi estas tiel agrable en tiu anguleto 
kun la edzo. 


(Kazimiro eliris jam ĉe unuaj ŝiaj vortoj). 


SCENO V. 
BRONKA. Enjo, ĉu mi estas tre netolerebla? 


EVA (enpense). Ne, ne, nur mirigas min tiu 
subita eksplodiĝo. 


BRONKA. Ne pensu pri mi malbone, Enjo! 
EVA. Ne. Eĉ tiam... 


BRONKA (kvazaŭ divenante ŝian penson). 
Kiam? 


EVA. Eĉ tiam, se tiu ŝanĝiĝo, kiu okazis en ' 


ci... (interrompas). Estu sincera, ci sentas ian nedi- 
fineblan timon... eble tio ne estas timo, sed mi jam 
ne vidas tiun konfidon, kiun ci havis al mi. 


BRONKA (posf momento). Mi estas sincera, 
mi ĉion malkaŝe al ci diros... Jen ci tiel ŝanĝiĝis... 


EVA (ridetante). Mi ŝanĝiĝis? 

BRONKA. Tiel malfacile estas al mi trovi en 
ci mian amatan Evan de antaŭ du jaroj. Estadas 
momentoj, kiam al mi ŝajnas, ke tuta eterneco pasis 


de tiu tempo, kiam ci tiel kore min karesis kaj 
sentis mian ĝojon, ke Tadeo kun mi edziĝas. 


EVA (malgraŭvole). Jes, jam pasis tuta eterneco, 

BRONKA. Jen, mi rigardas tiel senhelpe kaj 
timeme sur fundon de tiu eterneco. Jen, ci vidas, 
tial mi rememoris la nigran okulegon de la lago. 
(Eva karesas ŝiajn harojn). Eble mi iom malvar- 
miĝis. Eble mi ne estas tute konscia, sed mi sentas 
la tuŝo de ciaj manoj estas alia, ol antaŭe. Antaŭe 
ĝi estis, kvazaŭ ci volus min trabruligi per stigmo 
de la amo, ĉar ci ja scias, ekzistas ektuŝoj, kiuj 
brogas, kiel varmegigita fero, kaj nun ĝi estas tia 
fremda, malproksima... Ci ja scias. Ah, jen: tio estas 
kvazaŭ aŭtuna sopiro forŝovus la flavan foliaron el 
kaŝtanaj aleoj. 


EVA. Sopiro? 


BRONKA. Jes, sopiro! Ah, kiel terurigas min 
cia sopiro! Ci memoras, kiam ni estis kune en pen- 
siono, mi timis cian pasian kaj ĵaluzan amon, nun 
mi timas cian sopiron. Diru al mi, Eva, kial mi 
devis ĉiam cin timi? 


EVA. Aŭskultu min, ci estas incitita, sed mi 
ĉion en ci komprenas. Mi ne sentas en mi konscie 
eĉ plej malgrandan ŝanĝon rilate al ci, sed eble 
mi efektive ŝanĝiĝis.. Ci ne plu estas mia... eks- 
kluzive mia, kiel antaŭe.. ci amas la edzon, eble 
nekonsciante ci timas ion nekapteblan... Kaj mi 
scias (subife ridas). Sed eble ci, karulino, estas ja- 
luza? Nu, kio? Diru al mi sincere. 


BRONKA. Ne, ne, mi ne estas ĵaluza, sed 
efektive mi ion timas... 


EVA. Kion? 


BRONKA. Cian belecon... 
EVA. Kion tio signifas? 


BRONKA. Kion tio signifas? Ci vidas, la vi- 
rino povus esti bela, plej bela el ĉiuj virinoj en mon- 
do, kaj mi neniam timus, ĉar mi scias, ke Tadeo 
eĉ ne ekrigardos tian belecon. Sed ci estas alie 
bela. Ci vekas sopirojn kaj dezirojn, kiujn oni ne 
konis. Ci povas alforĝi kaj tiri post ci la homon, 
ne sciante, ke iu sekvas ciajn paŝojn, kaj li ne sci- 
os, kien kondukas lin cia sorĉo... kaj tamen sekvos 
blinde... antaŭen... ĉiam antaŭen... 


EVA. Kaj kien... 


BRONKA. Mi ne scias, mi ne scias. Mi ja 
ĉion ĉi ne komprenas, nur senti tion mi povas. lo 
disetendas mian animon, diskrevigas la kapon, kaj 
mi ne scias, kio ĝi estas... (enpense). Kazjo diris 
al mi hodiaŭ, ke ekzistas iu punkto, kie ĉiuj kontraŭ 
ecoj kunfandiĝas.. mi ne memoras bone, kiel li 
tion diris, sed io tia, ke senfine granda sfero fari- 
ĝas plataĵo, kaj mi pensis, ke tiu nigra funelego de 
la lageto povas profundiĝi en la senlimon tiel, ke 
la malsupro kunfandiĝas kun la ĉielo.. (enpense) 
Kien? Aŭ en la nigran abismon de l' lago, aŭ su- 
pren, supren al majesteco de l' ĉielo... 


EVA. De kie venis al ci tiuj pensoj? 


BRONKA (rigardas ŝin vigle kaj poste ri- 
detas). Jes, jes, Enjo, mi ne povas nin retrovi... 
(subite kortuŝe). Rigardu, rigardu, kiam el miaj 


timoj, antaŭsentoj eliĝis io pli luma, kiam mi komen- 
cas diveni tion, kio min malkvietigis interne, kaj ne 
povis eliĝi eksteren, nun mi estas dankema al ci... 
denove ci ŝajnas al mi pli proksima... Sed strange 
en mi ankaŭ komencas vekiĝi ia sopiro... Sed eble 
mi estas tro malforta, por sopiri? Por povi toleri su- 
feron de sopiro? 


EVA. Pri kio ci povas sopiri? Ĉu ankoraŭ ne 
estas plenumitaj ĉiuj ciaj sopiroj? 


BRONKA. Ankoraŭ nun ne. 


EVA. Ĉu ci scias kia? ĉu ci ĝin konas? 


BRONKA. Ankoraŭ ne, ankoraŭ ne! (Silento). 


SCENO VI. 


KAZIMIRO (eniras, maltrankvila, al Bronka) 
Nu. ĉu jam trankviliĝis mia aminda bofratino? 


BRONKA (subite gajiĝanta). Iru for, ci volas 
denove min inciti. Mi havas jam sufiĉe da cia filo- 
zofio, pri la kontraŭecoj, kiuj devas en iu punkto 
kunfandiĝi. 


KAZIMIRO. (ŝerce). Ne tre precize ci tion es- 
primas, sed tamen ci povas observi tiun fakton en ci 
mem. Antaŭ momento malĝoja, kapricema, nun ci 
jam estas gaja... 


BRONKA. Sed, vere, ne cin mi devas danki 
por tio, ĉar cia enuanta mieno, povas ekmalesperi- 
gi homon! 

KAZIMIRO. Atendu, morgaŭ ci vidos ankoraŭ 
pli enuantan mienon ĉe mi. 


BRONKA. Mi tre dankas. 


KAZIMIRO (al Eva). No, eble nun vi prome- 
nos kun mi. Mi devigis Tadeon labori ĉe iu biena 
afero, pri kiu mi ab solute nenion komprenas. 


EVA. Kaj ci, Bronka, forgesu pri ciaj fantazi- 
aĵoj, ripozu, ripozu... cirkaŭprenas Bronkan, kus- 
igas ŝin ŝur apogsofon kaj kovras per ŝalo). 


BRONKA. Ah, kiel bone estas al mi, kiel bone! 
(Eva kaj Kazimiro eliras). 
SCENO VII. 


BRONKA (momenton kuŝas, leviĝas malra- 


pide de Papogsofo, aŭskultas timeme, poste el- 
prenas leteron el korsaĵo, rigardas ĝin, kisas, ko- 
vras vizaĝon per la letero kaj ploras mallaŭte). 
Tadzjo, sola mia Tadzjo! 


(Fino de l” dua akto). 


AKTO KI. 


SCENO l. 
BRONKA — TADEO. 


(Tra la hele lumigitaj fenestroj estas videble, 
kiel oni iras malrapide tra la vitra oranĝerio en 
la salonon. Frua mateno. La suno ruĝigas la ne- 
ĝon post la fenestroj. Bronka eniras unua, apo- 
gas sin je la apogsofo). 


BRONKA. Nenie, nenie mi povas trovi tran- 
kvilon... Nenie, nenie. Kaj mi tiel volis alpremi min 
al ci kaj trovi kvietiĝon apud ci... Tadzjo — Tadzjo... 
Kio kun ni okazis? 


TADEO. Sed, kara, amata infano... Ĉu ci ne po- 
vas kompreni, ke ci estas ekscitita? Cu ci jam for- 
gesis, kiel ci ploris, kiam mi estis por unu semajno 
forveturanta de ci? 


BRONKA. Ho, ne, ne. Tiam estis alia afero... 
Tiam estis nur bedaŭro de trodorlotita virino, kaj 
timo de tiu terura sopiro, kiam mi cin dum tuta se- 
majno, pensu nur, dum tuta semajno mi ne vidos 
cin apud mi. 


TADEO. Kaj nun, kio do estas nun? Mi ja 
estas apud ci, tage kaj nokte mi estas apud ci. 

BRONKA. Kaj cia animo kie vagas? 

TADEO. Mia animo? (serioze) Ĉiam apud ci. 

BRONKA (subite). Apud mi? Diru al mi anko- 
raŭ unu fojon, ke ĉiam, ĉiam cia animo estas 
apud mi. 

TADEO (forte). Ĉiam! (li paŝas laŭlonge kaj 
laŭlarĝe en la ĉambro, profunden enpensiĝinta, 
Bronka observas liajn movojn). 


BRONKA. Ĉiam apud mi? 
TADEO. Mi diras al ci sincere, ke antaŭe 


mi ankaŭ sentis ofte tian grandan sopiron, kiu ŝi- 
radis al mi la koron kaj la cerbon... 


BRONKA (interrompas subite). Sopiron! Ci 
ankaŭ sentis la sopiron. Pri kio, pri kio ci sopiris? 


TADEO. Trankviliĝu, Bronjo, ci ja scias tre 
bone, kiel mi amas cin. Pri nenio mi povis sopiri 
krom... 


BRONKA (kun ekkrio) Krom... diru al mi! 

TADEO (karesas ŝin). Krom... pri sopiro... 

BRONKA (leviĝas). Kio? sopiri pri sopiro!! Kion 
tio signifas? 


TADEO. Ne estu nur tia terurita. Permesu do 
trankvile kun ci paroli... Sidiĝu, Bronjo, sidiĝu mia 
amegata, mi ĉion rakontos al ci... sopiri pri sopiro... 

hm... hm... Jen, ci imagu, kiam mi estis juna, mi Śi- 
ris la teron pro sopiro, mi ne sciis, kion fari, ĉar 
mi sopiris plenumi ion tiel grandan, potencan kaj 
belan, kion ĝis nun neniu plenumis... 


BRONKA. Eble mi al ci malhelpis? 


TADEO. Ne, ne, Bronka, ne. Tio estis antaŭ 
tre longe... Mi sentis en mi tian grandegan forton, 
ke ŝajnis al mi, ke tutan mondon mi el mi eligos... 
Ha... ha... ha... Mi avide studis la sciencon, mi tra- 
serĉadis la antikvajn balaaĵojn de la homa scio, 
tra la tuta mondo mi vojaĝis por plenumi la leĝon 
skribitan en mia animo, por krei ian grandan agon... 


BRONKA. Kaj mi, mizera virino malhelpis al ci? 


TADEO. Ho ne, centfoje ne — tio estas tute 
alia afero. Kazimiro kaj mi, ni estas la lastaj el nia 
familio... Kazimiro ne konis.. Mi nenion scias pri 
Kazimiro... (Momento de silento). 


BRONKA. Parolu, parolu plu. 

TADEO. Nenion pli mi havas por diri. 

BRONKA. Tadzjo! Ĉu apud mi ci perdis la 
sopiron? 

TADEO. Ci vidas — kiel mi devas respondi 
al cia demando? Mi (balbutante) eksentis subite 


en mi tian senfortecon, mi estis laca, rezigninta — 
kaj mi sentis tian grandegan deziron de trankvilo, 


kvietiĝo... 
BRONKA. Mi estis do nur la surda kuseno 
por cia lacigita kapo? 


TADEO. (malgaje). Kial ci, Bronka, min tiel 
atakas? 


BRONKA. Mi cin ne atakas, sed en mi ĉio 
ribelas, kiam mi pensas, ke ĝis nun mi estis nur 
cia ludilo, cia kamaradino, kun kiu estis tiel agrab- 
le babili en ĉi tiu infera, malbenita angulo ĉe la 
kameno... 


TADEO. Trankviliĝu, Bronka, trankviliĝu. Kial 
ci ne povas aŭskulti trankvile tion, kion mi al ci di- 
ras. Mi ja nenion pli volis diri al ci krom tio, ke 
apud ci mi retrovis la trankvilon kaj feliĉon, ke apud 
ci mi forgesis sopiri, ĉar ci povis kontentigi ĉiun 
mian sopiron. 


BRONKA (rigardas lin longe kaj kaptas lin 
je la manoj). Kaj kial ci eksopiris pri cia sopiro? 


TADEO (kun kvieta rideto). Kial ci nun sopi- 
ras pri tio, ke ci neniam antaŭe sopiris? (Silento). 


BRONKA (enpense). Jes vere — (post momen- 
to). Ci demandis min antaŭ momento, kial mi nun 
estas tia malgaja kaj ekscitita, nun, kiam ci revenis 
tia forta, tia feliĉa, kaj tia terure sopiranta... al 
cia Eva! 


TADEO (terurita). Eva? 


BRONKA (ne plu detenante sin). Eva! Eva! Jes 
Eva! Ci pensas, ke mi ne vidis, kiel ci ektremis, kiel ci 
teruriĝis, kiam ŝi ekstaris tie, sur la sojlo de nia 
domo? Ci pensas, ke mi ekzistas nur por esti cia 
ludilo, kuseno por cia laca kapo, kaj ne senti, ne 

senti tiun teruran sopiron, kiu cin forrabas de mi!? 
(skuas lin, sed subite defalas senforte kaj rigar- 
das lin mirigite kaj preskaŭ senkonscie). Tadzjo, 
pardonu, ŝajnas al mi, ke mi cin riproĉis pri cia So- 
piro... ci scias, tio estas maljustaj riproĉoj, ĉar mia 
sopiro ankaŭ foriris malproksimen de ci. 


TADEO (mistere). Bronka, al kio? 


BRONKA (kun forta eksplodo). Al Eva, al 
Eva, al Eva! 


TADEO (mistere). Do ŝi ankaŭ cin infektis? 


BRONKA (defalante). Jes, ankaŭ min... 
SCENO II. 


(Kazimiro eniras, rigardas mirigita). 
KAZIMIRO. Vi jam leviĝis? Kial do tiel frue? 


TADEO (penante esti trankvila). Ĝuste mi 
volis cin demandi: Ci jam leviĝis? Kial do tiel frue? 


KAZIMIRO. Hm, mi legis tutan nokton, poste 
mi volis refreŝiĝi, mi iris promeni. Revenante el la 
parko mi ekvidis kun miro lumon en la fenestroj 
de I salono, mi eniris por vidi, kio eksterordinara 
ĉi tie okazis, kaj nun mi iros dormi. 


BRONKA. Nenio okazis. Kio povus okazi? Nur 
tiuj Viaj problemoj pri la celo de I vivo, pri eliĝo 
el si mem, pri serĉado de io nekaptebla kaj eble 
tute ne ekzistanta, tiel min maldormigis kaj ekscitis, 
ke mi tute ne permesis al Tadeo dormi. 

TADEO (zorgeme). Kaj eble, Bronjo, ci nun 
iros dormi? (Zi kisas ŝian manon). lru, iru, Bronjo, 
kuŝiĝu; jen mi ankaŭ ripozos. 


BRONKA (vive). Ne, ne... kaj ci Kazjo, ankaŭ 
restu, restu. Al ni estas tiel bone kun ci... 


KAZIMIRO (kun nenatura rido). Ĉu ci aŭdas, 
Tadeo? Nun kiam ci ĉeestas, al Bronka estas bone 
kun mi, nun mi estas la ŝirmilo, aŭ oportuna mebl- 
aĵo, kiu diskrete mem sin forigas, kiu scias, kiam ĝi 
devas eniri, kiam malaperi... 


BRONKA. Ci, sentaŭgulo. 


KAZIMIRO (al Tadeo). Kaj kiam ci forestos, 
ŝi diris, ke mi estas netolerebla, ke mi kreis en cia 
domo atmosferon de enuo kaj laco, kaj ĉiumomente 
ŝl kuradis veki fraŭlinon Eva... 


BRONKA (subite. ŝajnigante miron). Jen, Ta- 
deo, tio estas tute nekomprenebla. Tutan tempon 
dum cia foresto, Eva malsanis je senĉesa dormemo, 
tutan tagon ŝi dormis. 


TADEO (distrita) Ŝi dormis?.. Tutan tagon 
ŝi dormis? Hm.. (li leviĝas, paŝas laŭlonge kaj 
laŭlarĝe tra la ĉambro). Aŭskultu do, Kazjo, tiu 
biena afero estas efektive tre komplikita. Mi pensas 
kaj pensas senĉese, aŭ mankas iaj dokumentoj, aŭ 
la kalkuloj ne konsentas (gaje). Aŭdu, Bronka, 
vestu cin, ordonu prepari matenmanĝon, jungigu 
glitveturilon kaj poste kun tuta ĉevalrapideco, tra 
la kampoj, tra I” arbaroj... 

BRONKA. Jes, jes... tra kampoj, tra arbaroj— 
ah, kiel bela tio estas (per movo śr malligas la 
harojn), kaj en tiu vento, en tiu kuro, miaj haroj, 
rigardu, jen tiel ($z dismetas siajn harojn, denove 
kunligas ilin rapide, saltleviĝas) kaj tiel per tuta 
brusto enspiri, ensorbi en sin tiun abismon lazuran, 
kiu estas antaŭ ni (ŝi spiras profande kaj etendas 
la brakojn... subite kun petola rideto al Tadeo). 
Rigardu nur, kiel mirigita estas Kazimiro, li pensis, 
ke mi tute ne scias sopiri pri blovegado de I vento, 
pri lazura abismo... 


KAZIMIRO. Sed kontraŭe, ne mirigite mi 
rigardis, mi nur envias al homoj, kiuj ankoraŭ scias 
sopiri pri io. 

BRONKA. Ci aŭdas, Tadzjo? Ah, kia naiva 
li estas, li envias al homoj, kiuj sopiras. Nu, sed 
iru, Tadzjo, iru aranĝi tiun aferon, tio kredeble ne 
longe daŭros. 


TADEO. Plej longe—duonon da horo. 


BRONKA (nenature). Kaj mi dume instruos 
Kazjon sopiri. 


TADEO. Bona ideo, bona ideo (eliras). 
SCENO lil. 


(Bronka—Kazimiro) 


BRONKA (aliras al la kurtenoj de l pordo, 
tra kiu eliris Tadeo, ĉirkaŭrigardas, poste aliras 
al Kazimiro kaj kaptas lian manon). 

Ĉu ci scias, kien li nun iris? 

KAZIMIRO. Mi scias. 


BRONKA. Ci scias? Ci ne povas tion scii. 
Ĉu ci pensas, ke li iris aranĝi ciajn aferojn? 


KAZIMIRO. Mi scias, ke ne. 


BRONKA (/orte). Al Eva li iris, al Eva, al Eva! 
(Silento). Ĉu tiel devas esti? 


KAZIMIRO. Ha, tia estas homa sorto. Kiam 
la homon ekkaptos tia terura dezirego eliĝi el mem 
kaj el ĉio, kiam nenia feliĉo, nenia ĝuo plenigas la 
animon, tiam la homo ne estas kapabla kvietigi sian 
internan maltrankvilon, bridi tiun furiozan impeton, 
kiu lin pelas, pelas kaj pelas blinde sur kadavroj, 
sur viktimoj de liaj krimoj, ĉiam antaŭen... 


BRONKA (timigita) Tio estas pli forta ol 
huragano, kiu elŝiras kun radikoj jarcentajn kverkojn? 


KAZIMIRO. Pli forta. 
BRONKA. Nevenkebla? 
KAZIMIRO. Ne. 


BRONKA (mistere). Sed pli forta. ol Eva, ĉu 
ne vere? 


KAZIMIRO (skuas la kapon). Ve—ne. 


BRONKA (salHleviĝas). Ne, ci diras, ne (mal- 
esperigita). Diru al mi, kial ne, kial ne? 


KAZIMIRO. Ĉar Eva mem estas tiu sopiro. 
Li ne pri ŝi sopiras, li ŝin eble tute ne vidas, nenion 

scias pri ŝi, sed tio estas, kvazaŭ ŝi estus en li, 
kvazaŭ ŝi lin ŝirus, vipinstigus al iu terura persekuto. 


BRONKA. De kio, diru al mi, de kio? 


KAZIMIRO. Tion neniu scias, nek sciis, neniu 
komprenis, nek iam komprenos. (Silento). 


BRONKA. Kion do mi malfeliĉa faros? Oh, 
mi ankaŭ sopiras, mi ankaŭ sopiras, sed pria lia 
animo. Dio kara, kia blinda mi estis, kiel blindiĝis 
mia animo pro tia pasio, kaj nur nun mi ekkom- 
prenis, ke li neniam al mi apartenis. 


KAZIMIRO (malgaje). Aŭskultu, Bronka, mi ne 
volis fari tiun oparacion kun la okuloj de cia animo. 
Mi bone sciis kaj komprenis, ke li neniam al ci 
apartenis, tial mi estis malgaja. Sed profundan mal- 
gajon mi kaŝis sub la masko de enuo kaj indiferen- 
teco; cetere tio ne ĉiam al mi prosperis; sed mi 
pensis, ke la nuboj malaperos... 


BRONKA, Kial ci ne diris tion al mi, kial ci 
tion tuj al mi me diris? Mi havus tempon por 
trankviliĝi, kaj tio nun falis sur min subite, kiel 
tondro. Mia animo estas, kiel frakasita de tondrekbato 
saliko, mil ŝtipoj kuŝas ĉirkaŭ la radikoj eliĝantaj el 
tero. Kial ci ne diris al mi? Kial ci ne malfermis 
miajn okulojn? 


KAZIMIRO. Aŭskultu min, Bronka, trankvile, ci 
tuj komprenos, kial. 


BRONKA. Kia stranga ci estas, Kazjo, kio 
kun ci okazis? 


KAZIMIRO. Kio kun mi okazis? Do ci ankaŭ 
nur nun ekvidis tion, kion ci de unu semajno devis 
scii? 


BRONKA (malkuraĝe rigardas lin per timaj 
okuloj). 


KAZIMIRO. Ne timu, Bronka, estas nenio 
terura... Mi diros al ci simple kaj sincere. Malrapide 
dum longaj semajnoj mi ekamis cin per mia unua 
amo, ĉar mi, Bronka, neniam ĝis nun amis. Kaj mia 
animo estis malvarma, blanka kaj pura, kiel la neĝo, 
tie sur kampo. Kial mi cin ekamis, kial mia amo 
ĉiuhore profundiĝis kaj ĉiam pli forte kreskas en mi, 
tion Vi eble komprenis el tio, kion mi al ci diris pri mi. 
Cetere tio estas tute indiferenta... (rigardas ŝin kun 
koreta rideto) nur ne estu tia terurita. Ci povus kun 
teruro forkuri el la ĉambro, ve mi esperus pri cia reci- 
prokeco, sed mi nek espiras pri ĝi, nek ĝin deziras. 
Eĉ se mi scius, ke ci min amos reciproke, mi ne 
hezitus eĉ momenton forpuŝi kun abomeno cian amon. 
Ne pro tio, ke ci estas mia bofratino, sed ĉar cia animo 
sin kuntuŝis kun la alia, eble pli forta, ol la mia. 


BRONKA. Silentu, Kazjo, mi cin ne kom- 
prenas. 


KAZIMIRO (lacigita). Tio tute ne malhelpas, 
mi povas pensi tagon kaj nokton pri ci, ami cin kaj 
mi scias ne pensi pri tio, ke ci estas edzino de mia 
frato; mi scias eĉ por momento, eĉ per plej mal- 
proksima penso ne makuli cian dignecon de sinjor- 
ino de la domo de miaj prapatroj kaj de edzino 
de mia frato, kiun mi amas same, kiel ci. 

BRONKA (aliras al li kaj karesas kviete 
liajn harojn). Jam ne parolu pri tio, ne parolu. 


KAZIMIRO. Kompreneble, mi ne plu parolos 
al ci pri mia amo. Sed ĉu ci komprenas la sopiron 
de homo, kiu vivis pliparte en malklaraj, malpuraĵoj 
he l' vivo, en iu marĉo, kiun oni nomas lumo kaj 
vivo? Mi ekdeziregis kapti tiun vaglumon, kiu ŝvebas 
super la marĉo kaj kotejo de l' vivo, mi volis eksenti 
tiun ĝuon, kiam mi eldiros la vorton „mi amas“. 
(Silento, ili tenas sin reciproke je manoj, sidante 
una apud la alia. Post longa paŭzo.) 


KAZIMIRO. Mi ĝojas, ke mi tiel bele plenumis 
konton kun mia tuta vivo.. Sola mia zorgo, sola 
terura sufero nun estas la demando: kiel ci tion el- 
tenos? 


KAZIMIRO. Aŭskultu, Bronka, kun ĝojo mi 
rigardis, kiel homo en ci dum lastaj tagoj kreskis 
kaj potenciĝis, kiel ci luktis kun ci, kun kia terura 
peno ci komencis konsciiĝi pri ĉio, kio dormis sur 
fundo de nia animo. Mi ĝojis jam ne kiel homo 
amanta, sed kiel artisto, kiam ci kreis novajn vort- 
ojn por esprimi ĉion, kion naskis cia animo en tiuj 
suferoj... Bronka, estu forta kaj bela, kaptu en aero 
ĝustatempe la bastonegon dispremontan al ci la 
kapon. 


BRONKA (iritita). Kio povus min dispremi? 


KAZIMIRO (severo). Tadeo al ci ne apartenis 
kaj ne apartenos. Lia animo forflugos, se ci volas 
havi apud ci kadavron, do havu. 

BRONKA. Ci mensogas. 


KAZIMIRO (malgaje). Se mi ne malŝatus cian 
amon eble tiam mi uzus tiajn mizerajn rimedojn; se 
mi ne amus cin, se estus en mi alia sango, ol la 
nun fluanta, tiam mi eble ĝojus, ke mi povas vundi 
cian koron. Mi tion al ci ne diris, kvankam mi sciis 
pri ĉio, kaj nun kiam nenio jam estas ŝanĝebla, mi 
volas hardi cian animon... 


BRONKA (rigardas duonsenkonscie Kazi- 
miron). Do bone! Mi estos nun forta, mi estos 
bela. Sed ci, ci ja al mi helpos? 


KAZIMIRO. Kiel mi povas al ci helpi? 


BRONKA (kun obiuza ekkrio). Mi ŝin mort- 
igos, mortigos, mortigos! Kaj ci al mi helpos! 


KAZIMIRO. Mi —ne. 


BRONKA (ridas malestime). Kaj ci, ci diris 
ke ci min amas? Kaj ci, laŭ kies vortoj mi sentis, 
ke ci estas kapabla por mi ĉion fari, kaj ĉion oferi 
al mi, nun ci rifuzas ĉion? 


KAZIMIRO. Tute ne, mi nur ne komprenas, 
kial mi devus helpi al tia sencela kaj senidea krimo, 
al kio instigi povus nur ia frenezo sed neniam vera 
forto kaj beleco de virino. 


BRONKA (ĉiam pli pasie). Homo, kion ci 
diras, ĉu ci ne havas koron nek sangon? Diru, kiel 
ci amas, per kio ci amas? Cia amo estas do nenio 
alia, al sin karesado per sono de belaj vortoj, kaj 
nenio alia, al nur ĝuo de sonĝaj revaĵoj kaj fantazioj. 

KAZIMIRO (rigardas ŝin longe). Freneza 
doloro parolas per cia buŝo. Cetere ci estas prava— 
mi estas nekapabla, aŭ eble tro forta por ĝia sang- 
avida amo, por ĝia sangavida krimo... (Zi leviĝas kaj 
malrapide iras al la pordo. Bronka lin rigardas, 
poste alkuras al li kaptas lin je la mano kaj 
retiras en la ĉambron). 


BRONKA. Ne foriru, ne foriru, mia sola frato. 
Vidu, mi jam rekonsciiĝis. Ci, ci sola ekparolis al 
mia animo. Ci vidas, mi ankaŭ havas animon, Kazjo, 
tre lacigitan animon, sed sufiĉe grandan por kom- 
preni tutan belon kaj benecon de ciaj paroloj, por 
doni lokon al parteto almenaŭ de cia malgajo kaj 
sopiro. Car, diru malkaŝe, Kazjo, ci ankaŭ sopiras. 

KAZIMIRO. Nun ne, nun ne. Per ci penum- 
iĝis en mi la sopiro. 


BRONKA (ripetas senpense). Per mi.. per 
mi... per mi... (subife gajiĝas) Kazjo, ĉu ci vere 
diris al mi, ke ci min amas? 

KAZIMIRO (enpense). Mi diris. 


BRONKA. Kaj ci diris, ke ci min malestimus, 
se mi cin reciproke amus? 


KAZIMIRO. Mi diris. 


BRONKA. Kaj ci diris, ke ci estas tro fiera, 
tro pura por makuli eĉ per plej malforta avida penso 
la sinjorinon de l' domo de ciaj prapatroj kaj edzinon 
de cia frato? 


KAZIMIRO. Mi diris — kaj tio estas la tuta 
enhavo de mia animo. 


BRONKA (kaptas lin subite je la manoj). Oh, 
ci mia frato (subife ĉirkaŭprenas lian kolon, al 
premas lian kapon al sia brusto, poste kliniĝas 
al la brako de Kazimiro kvazaŭ dormeme). Tiel 
laciĝis mia animo, tia dormema mi estas, mi tiel 
volas, ke ci lulu min, lulu senfine, ĝis la kvieta 
eterna dormo, ĉar ci estas tiel senlime, senlime 
bona... (subife saltleviĝas). Kazjo, ĉu ci scias, kio 
mi estas? 


KAZIMIRO. Mi scias. 
BRONKA. Diru, diru al mi, kio mi estas! 


KAZIMIRO, La blanka, pura neĝo, kiu sur- 
ŝutas la frostiĝintan teron, kovras, vartigas tiun 
kadavron, ĝis kiam ĝi komencas reviviĝi kaj ellasi 
el la varma jam brusto, el grajnoj, ŝajne jam frosti- 
ĝintaj, novajn, freŝajn ĝermojn... 


BRONKA (mediteme). Kaj ŝajnis, ke la grajno 
semita en la teron delonge jam frostiĝis. 


KAZIMIRO. Frostiĝis dum malvarmeĝo, putri- 
ĝis en koto... 


BRONKA. La grajno ĝermas, kaj la neĝo 
degelas... Ci estas prava—mi estas neĝo (subite 
saltleviĝas). Kial Eva ne dormas? Ci aŭdas? 


(Kazimiro aŭskultas). 


BRONKA. Ci aŭdas? Nun ŝi malsupreniras 
laŭ la ŝtuparo... Post momento ŝi estos ĉi tie (su- 

bite fariĝas nenature gaja). Ah, Kazjo, mi estas 
tre gaja kaj feliĉa (ĉirkaŭprenas lin per la brakoj, 
penas klini lin jen en tiun jen en alian flankon). 
Lu- lu, lu- lu, mia malgrandulo, lu- lu... Nu, dormu 
fine, malobeema infano (sur la sojlo aperas Eva 
kaj rigardas, laŭŝajne amuzita, la scenon). 


SCENO IV. 


BRONKA (rigardas ŝin). Lu- lu, lu- lu, mia 
malgrandulo, Nu, se ci ne volas dormi, diru alme- 
naŭ al fraŭlino Eva: bonan matenon! 


KAZIMIRO (kun nenatura gajeco). Bonan ma- 
tenon, fraŭlino. 


BRONKA (salutas Evan). Pensu nur, Enjo, 
kiel frue ni ĉiuj hodiaŭ leviĝis. Al mi ŝajnas, ke 
nun estas tago de Kristnasko. Ĉe ni estis kutimo, 
ke tiun tagon oni memorigis al infanoj per vergoj, 
tial ni leviĝis el la litoj kiel eble plej frue. 


EVA. Sed, pro Dio, tio ja estis antaŭ paska 
vendredo aŭ sabato. 


BRONKA. Eh, tute egale... Rigardu nur mian 
grandan, mildan, bonan urson. Ah, tiu bonkora Ka- 
zimirego... 


KAZIMIRO. Bronka vekiĝis hodiaŭ en bonega 
humoro. 

BRONKA. Ci estas prava... al mi ŝajnas, ke 
mi estas juna infano kiam mi grimpis ankoraŭ nur 
la plej altajn suprojn de la poploj super tiu malbe- 
nita nigra lago. 


EVA, Denove la nigra lago? 


BRONKA. (svingas per la mano). Eh—tute 
egale. Lago aŭ ne lago, razilo aŭ pendigilo, sub 
la radoj de vagonaro aŭ per plej imitinda maniero 
en propra liteto... la morto restas morto. Tute egale 
kiel kaj kiam.. (subite interrompas). Vidu nur, 
Enjo, tiu bonkora Kazimirego aspektas, kiel dubran- 
ĉega poplo, ah ne, kiel mia grandega onklo, "sur 
kies ŝultroj mi tiel ofte skuadis al mi la intestojn. 


EVA. Kial ci estas tiel gaja? 


BRONKA (kaptas ŝin je la manoj karese). 
Ci vidas, Enjo, mi ofte havas tiajn stultajn malgajojn, 
sopirojn, per kiuj mi venenas la vivon al mi mem kaj 
aliaj. Sed ĉio-ĉi forpasas, kaj tiam mi estas duoble 
gaja... (fom lacigita). Sed vidu nur, tiu Kazimiro 
por nenio taŭgas. Ah, kia teda ci estas, Kazjo, 
kia teda... Jen kio, Eva, eble ni ambaŭ nun forkuru 
en la ĝardenon. La neĝo estas profunda — ĝis la 
zono... Ah, kia plezurego estas vadi en tiu neĝo, 
disŝiri Sin per la brusto kaj piedoj, por ke pli bal- 
daŭ ekĝermu tiu morta, sed jam varmigita greno... 


EVA (ŝajnigas, ke ŝi ne atentas, indulgeme). 
Bronka denove frenezas. Nun en la neĝon, en ma- 
tena robo, en pantofletoj? 

BRONKA. Nu do kio? Mi estas hardita. Kaj 
ci ja estas vestita.. Venu, kara Enjo, ci estas tia 
malvarma, ci tiel frostas, kaj mi cin varmigos. Per 
neĝbuloj mi frotos cian vizaĝon, mi lavos per la 
neĝo ciajn harojn, ah, se ci scius kiel neĝo povas 
ĉirkaŭpreni, karesi, varmigi la malvarmajn manojn 
kaj frostiĝintan koron... 


EVA. Ne, Bronka, (ĉiamkun la sama mistera 
rideto) mi ne bezonas la neĝon, mi sentas min 


bone kun miaj malvarmaj manoj kaj frostiĝinta koro. 
Mia animo neniam ankoraŭ bezonis, ke la neĝo ĝin 
kovru por ĝin varmigi. 


BRONKA. (rigardas ŝin longe). Ne? Ĉu ve- 
re ne?.. Nu, do venu, Kazjo, ni kune flugos en la 
neĝon; ĉu ci permesos ruliĝi en la neĝo? Mi faros 
el ci belegan neĝidolon (montras per gestoj). Ĉi 
tien mi metos al ci du karbojn —ci havos la okulojn, 
ĉi tien mi metos pecon da koto—ci havos la nazon, 
poste mi faros tiel, ci havos la buŝon, mi metos al 
ĝi en la buŝon tian pipon... Ah, Enjo, Enjo, kial ci 
ne volas kun ni iri. 

Nu, venu, Kazjo, venu (firas kun si Kazimi- 
ron). Enjo, Tadeo tuj venos ĉi tien (forkuras en 
la anfaŭcambron kune kun Kazimiro). 

Voĉo de Bronka (el antaŭĉambro) Tadeo, Ta- 
deo! Eva restis sola. Vi preparu al ni matenman- 
ĝon. 


SCENO V. 


(Eva sola — aliras al la fenestro, rigardas 
dum momento, frapante per la fingroj la vitrojn, 

malvarma kaj severa aliras al la kameno disfosas 
per la hoketo la brulaĵon poste sidiĝas; senmove 
rigardas en la fajron). 


SCENO VI. 


TADEO (eniras, ĉirkaŭrigardas, aliras al 
Eva, prenas fotelon kaj sidiĝas apude). 
Ĉu diri al ci bonan tagon? 


(Eva silentas). 


TADEO. Ĉu demandi cin, kiu min vokis? 


EVA (levas dormeme la kapon). Bronka cin 
vokis. Ŝi kuris en matena robo kaj pantofletoj ludi 
kun Kazimiro en ła nego... Si diris, ke estas bele 
vadi en la neĝo ĝis la zono, disŝiri per sia brusto 


la ondojn de la neĝo... Cu ci ne timas, ke ŝi mal- 
varmumos? 


TADEO (kvazaŭ sonĝante). Tute egale. 


EVA. Ĉu ci ne estas ĵaluza pri Kazimiro? 
(Tadeo ŝin rigardas, sed nenion respondas). 


EVA. Kie ci nun estis? 
TADEO. Kun mi mem. 
EVA. Apud mi, kun mi? 


TADEO (furioze). Ne, mi diras al ci: mi es- 
tis kun mi mem. 


EVA. (karesas liajn manojn). Kial ci furiozas, 
ke de nun ci jam por ĉiam devas resti kun mi kaj 
esti eterne kun mi. 


TADEO. Esti kun ci? Apud ci? La morto 
estas centfoje pli agrabla al mi. 


EVA (enpense). Kiam mi eniris en cian do- 
mon ah, ne, ne, ne pri tio mi volis paroli. Jes, tiu 
momento... Tio estis nur unu momento... Kiam ci 
revenis, kaj mi staris en tiu ĉambro, mi ne aŭdis 
pri kio vi interparolis, sed mi sentis, ke vi estas 
feliĉaj, tiam mi ekhezitis por momento, antaŭ ol 
eniri la sanktejon de via feliĉo kaj trankvilo. 


TADEO (kvazaŭ vekiĝinte). Kie estas Bronka? 


EVA. Bronka foriris mem, propravole displugi 
la neĝon, por ke la greno semita en la frostiĝinta 
bedo de cia animo povu pli rapide ĝermi. 


TADEO (hezitas, rigardas ŝin, rigardas en la 
fajron, poste ŝubite). Kion do ci volas? 


EVA (severe). Kion? Ci ankoraŭ ne scias, 
kion? 


(Momento de silento). 


TADEO. Tio neniam fariĝos! (furioze). Antaŭe 
mi frakasus al cila kapon, antaŭe mi cin dispremus, 
kiel vermon, al mi mem disbatus la kapon pro so- 
piro al ci, furioza satano, ol mi permesus, ke tio 
fariĝu. 


EVAT(ravita rigardas lin). Kia bela ci estas, 
ke ci min amas kun tia terura forto. 


TADEO (kaptas ŝiajn manojn). Mi cin mal- 
amegas. 


EVA. Mi scias pri tio kaj des pli miamas cian 
amon. 


TADEO. Mi ne malkonfesas mian amon, mi 
ne malkonfesas mian teruran, teruran sopiron al ci, 
sed tiun oferon mi al ci ne faros, kaj tio, mi al ci 
ĵuras, neniam fariĝos. 


EVA. Ĝi devas fariĝi. 


TADEO (terurita, kun obtuza ekkrio). Anko- 
raŭ unu fojon mi ripetas, neniam, neniam. 


EVA (senmova, kun larĝe malfermitaj oku- 
Zoj) Ankoraŭ hodiaŭ tio okazos. 


(Oni aŭdas bruon en la koridoro, du dispu- 
tantaj voĉoj). 


TADEO (aŭskultas). Kion tio signifas? (sono- 
rigas). 


(Post momento eniras lakeo). 


SCENO VII. | 
TADEO. Kia bruo kaj disputo tie estas? 


LAKEO. Sinjoro, venis ia virino kaj volas ne- 
pre vidi la sinjorinon. 


TADEO. Kial ci ne ordonis enlasi ŝin en la 


kuirejon, por ke ŝi tie atendu? 


LAKEO. Mi al ŝi diris, sed ŝi ne volas iri en 
la kuirejon; ŝi diras, ke ŝi havas saman rajton al 
la sinjorino, kiel patrino mem. 


TADEO (/rotas la frunton). Enlasu ŝin. 


(Lakeo eliras — Paŭzo). 


SCENO VIII. > ; 
Eniras fremda virino, malserena, ĉirkaŭri- 


gardas, poste parolas trankvile sen plej mal- 
granda humileco). 


MAKRINA. Oni ne volis enlasi min ĉi tien, 
oni ordonis al mi atendi en la kuirejo; Sed mi rajt- 
as eniri tra la sama pordo, tra kiu en vian domon 
eniras sinjoroj kaj sinjorinoj, kaj eĉ plej grandaj po- 
tenculoj de tiu ĉi mondo. 


TADEO (aliras terurita al ŝi). Kion tio sig- 
nifas? 


EVA (turnita dorse al Tadeo kaj Makrina 
eksplodas subite per rido). 


TADEO (ne aŭdante la ridon de Eva, kaptas 
la manon de Makrina kun ĉiam pli granda timo). 
Diru fine, kion tio signifas. 


MAKRINA (montras per la fingro Evan kaj 
diras tre trankvile kaj serioze). Mi konas tiun 


71 


sinjorinon, kaj ŝi ankaŭ min bone konas. (Eva ĉesas 
ridi, subite turnas sin al ŝi, kaj ili esploras sin 
reciproke per la rigardo). Vi permesos, sinjoro, 
ke mi sidiĝu ĉi tie, en angulo kaj atendu alvenon 
de mia sinjorino, via edzino, — tiu plej kara mia in- 
fano, kiun mi vartis kaj edukis. (Ŝi sidiĝas en an- 
gulo apud la pordo, Tadeo reiras al Eva, sed Eva 
denove turnita al kameno, ne vidas lin. Subite 
enkuras Bronka, tuta neĝkovrita, ĵetas sin al Ta- 
deo kaj tutforte ĉirkaŭprenas lin per la brakoj). 


SCENO IX. 


BRONKA. Varmigu min, Tadzjo. En la fajron 
min metu, mi tremas per tuta korpo. Tadzjo, var- 
migu min. 


TADEO (liberigas sin de ŝia ĉirkaŭpreno). 
Cia vartistino venis. 


BRONKA (forsaltas terurita de Tadeo, ĉirkaŭ- 
rigardas, subite ekvidas la virinon, kiu leviĝis de 
sia loko, ĵetas sin al ŝi). Ci, mia sola, ci, mia 
patrino amata! Ah kiel bone estas, ke ci venis! Ah 
kiel bone, ke ci estas ĉi tie! 


Fino de la tria akto. 


AKTO IV. 


SCENO I. 


(Post la fenestroj blankiĝas la neĝo en post- 
tagmeza krepusko de malfrua vintro, sur la sce- 
nejon eniras malrapide Bronka dolora kaj kvazaŭ 
senkonsciigita de sufero, ŝi tenas en la mano ĉifi- 
tan leteron, aliras al fenestro, 'rigardas longe en 
la parkon, poste malvolvas la leteron, karesas 


ĝin per la manoj kaj legas turnita dorse alrigar- 


dantoj). 


BRONKA (mallaŭte flustrante legas). „Mia 
sola, amegata Bronka...“ (mallevas la leteron kaj 
ploretas); sola Bronka, ho Dio... Ah jes, jes— sola. 
Vere, vere, sola, sola en la tuta mondo... Ah! Mak- 
rina, Makrina! (ŝi sonorigas, rigardas vage antaŭ si). 
Makrina, vartistino—la fratinon ankaŭ ŝi vartis, po- 
ste metis ŝin en la ĉerketon... Oh la lago, tiu nigra 
lago... 


SCENO II. 


LAKEO (eniras). Ĉu sinjorino sonorigis? 

BRONKA. Jes, ordonu, ke oni forbalau la 
neĝon de la lago. 


LAKEO (staras kaj silentas). 
BRONKA (malpacience). Kion ci atendas? 


LAKEO. Sinjorino, antaŭ kelkaj horoj estis 
terura neĝblovado, kaj la neĝo kuŝas profunda je 
unu metro, la laboro daŭros kelkajn horojn. 


BRONKA (malpacience). Kion tio signifas? Kun- 
voku ĉiujn vilaĝanojn, la lageto devas esti pura, kiel 
vitro, ordonu elhaki truojn en la glacio, alvoku fiŝ- 
kaptiston, ordonu pretigi torĉojn hodiaŭ estos fiŝ- 
kaptado. 


LAKEO. Mi faros, kiel vi ordonis, sinjorino. 


BRONKA (tre iritita). Sed tio devas esti tuj 
farita, tuj, tuj! 


LAKEO (kliniĝas kaj volas eliri). 
BRONKA. Kie estas sinjoro Kazimiro? 


LAKEO. Li sin enŝlosis en sia ĉambro kaj 
ordonis diri... 


BRONKA. Kion li ordonis diri? 


LAKEO. Ke li jam hodiaŭ ne malsupreniros, 
ĉar li devas labori. 


BRONKA. Je-es? Do petu lin, ke li bonvolu 
veni ĉi tien post momento. 

LAKEO (kliniĝas kaj denove volas foriri). 


BRONKA (subite konfuzita). Ĉu ci vidis la sin- 
joron? 


LAKEO. La Sinjoro foriris antaŭ momento ar- 
baron. 


BRONKA (maltrankvile). Sola? 
LAKEO. Ne, kun la sinjorino, kiu estas ĉe ni. 


BRONKA (rigardas lin). Aha, nu, bone... (en- 
pense). Petu Makrinan, ke ŝi venu al mi, sed me- 
moru, ke oni plej baldaŭ forbalau la neĝon de l'lago 
kaj pretigu torĉojn, kaj Makrinan petu, ke ŝi tuj 
venu. 

(Lakeo foriras). 


SCENO lil. 


BRONKA (sola, kaptas sin je la kapo kaj 
paŝas tra la ĉambro). Sola, sola, sola... Li foriris 
kun Eva.. Kazjo sin enŝlosis.. en la tuta domo 
Makrina kaj mi... ha... ha... ha... (paŝas tra la ĉam- 
bro). Antaŭ du tagoj mi estis lia sola, sola, kaj 
nun, kaj nun... (denove malvolvas la leteron kaj 
mallaŭte legas) „apenaŭ pasis unu semajno, kaj 
mi tiel terure sopiras al ci, tiel cin deziregas...“ (fe- 
tas la leteron teren) mensogo! mensogo! (posf mo- 
mento de pripenso ŝi kliniĝas kaj levas la leteron, 
kisas ĝin). Ne, ne, tio ne estas mensogo (kare- 
sas la leteron, sidiĝas sur tapiŝon).. Tiel Dio vo- 
lis, tiel Dio volis... 


SCENO IV. 


(Eniras Makrina kaj staras silente apud la 
pordo). 


BRONKA (ne vidante Makrinan kun rezi- 
gnacio). Tiel volis Dio. 


(Silento). 


BRONKA (subite saltleviĝas terurita). Kiu 
estas ĉi tie? (subife ekvidis Makrinan). Ah, estas 
ci, Makrina, bone, bone, ke ci venis (Aliras al ŝi, 
prenas ŝin je la mano kaj sidigas apud si). Tre 
bone estas, ke ci venis, Makrina, tre bone... (Subite 
rigardas vigle Makrinan). Diru nur al mi de kie 
venis al ci subite la penso, iri tiom da tagoj dum 
tia neĝblovado, dum tia frosto, por min viziti? Tiom 
da jaroj ci tute ne pensis viziti tiun infanon, por 
kiu de la momento de ĝia orfiĝo, ci estis plej bona 
patrino, de kiam subite.. (interrompas kaj rigardas 
mirigite Makrinan). 


MAKRINA (enpense). Ho, tio ne okazis subite. 
Mi cin dorlotis, flegis kiel pupilon de l'okulo, mi 
estis por ci tia, ke patrino ne povus esti pli bona 
por sia propra infano. 


BRONKA. De lulilo ci min vartis... kaj kiam 
mi estis tia malgranda, malgrandeta ci min nutris per 
cia lakto—ci scias, Makrina, ci tute ne maljuniĝis 
kaj ci estas same trankvila, bona kaj milda. 


MAKRINA (balancas la kapon). Trankvila, 
bona kaj milda. 


BRONKA. Makrina ĉu ci memoras, kiel zorge 
ci elprenadis min el la lulilo, kiam mi estis mal- 
kvieta, kaj tutan nokton ci paŝis kun mi tra la ĉam- 
bro, kaj ĉirkaŭprenis min kaj varmigis. 


MAKRINA. Mi memoras cin antaŭ, ol mi cin 
en lulilon metis. 


BRONKA (subite). Kion ci diras? 


MAKRINA (trankvile). Mi konis cin antaŭ, o 
ci naskiĝis. Mi cin ĉirkaŭprenis, karesis, kisis, por 
cin vivigi (enpense). Nun mi venas, por la palpel- 
rojn, kiujn mi per mia kiso al vivo vekis, fermi, fer- 
mi... nur ne per kiso, sed per tiuj ĉi fingroj... 


BRONKA (salfleviĝas). Ĉu mi sonĝas? 


MAKRINA. Ĉu ci sonĝas? Kaj kio estas la 
vivo? Sonĝo en sonĝo... La sama lumo de iu stelo, 
kiu cin vekis al vivo, migras, migras vage kaj neko- 
nante sian sorton nekla sorton de l'homoj, kiujn ĝi 
benis, kiam ili naskiĝis, kaj poste revenas post mul- 
taj jaroj, por detrui la vivon, kiun ĝi kreis. 


BRONKA (iras malrapide al sonorilo). 


MAKRINA (kim rideto). Kial ci min timas? 
Ci volas alvoki ciajn lakeojn. Eble ci volas min 
forpeli de ĉi tie?.. (kaptas Bronkan je la mano) 


BRONKA (terurita). Kia malvarma estas cia 
mano, kia malvarma... 


MAKRINA (rigardas ŝin kore). Bronka, ci 

nun tre rememorigias al mi cian patron... Li sidis 
tiam en sia laborejo, kaj subite, kvazaŭ tondro lin 
trafus, saltleviĝis... 


BRONKA. Kial li saltleviĝis? 
MAKRINA, Cia fratino sin dronigis... 
BRONKA. Kio? kio? kio? 


MAKRINA Cia fratino sin dronigis Mi mem 
eltrenis ŝin el lageto tute sama, kiel la via, tiu antaŭ 
fenestroj. Mi prenis sur brakojn la malfeliĉan ka- 
davreton. mi ĝin karesis, varmigis, ĉirkaŭprenis, ki- 
sis—nenio helpis... Mi estis vekinta ŝin al vivo per 
la kiso, kaj la mortajn palpebrojn mi fermis per 
miaj fingroj... Cia patro staris sur la sojlo de lve- 
rando, kvazaŭ ŝtona kolono, ci kuŝis kun la vizaĝo 


kaŝita en la herbo, kiam mi paŝis apud ci kun mia 
kara ŝarĝaĵo. 


BRONKA (rigardas Makfinan duonsenkon- 
scie). Makrina, ŝajnas al mi, ke mi estas malsana, 
mi ne komprenas tion, kion ci diras. Ci vekis al 
vivo per cia kiso min kaj mian fratinon por fermi 
poste niajn palpebrojn per malvarmaj fingroj? Ci ja 
tiel diris? Ĉu ne vere? Kaj poste ci diris, ke ekzis- 
tas tiaj steloj, kiuj vekas homojn al vivo, migras 
pluen sur la vojo de malluma sorto kaj revenas de- 
nove, por detrui la vivon kreitan per ilia propra 
lumo? Tiel ci diris? Ah, kiajn belajn fabelojn ci 
rakontas... Oh, rakontu al mi ankoraŭ tiun; atendu— 
atendu... kiel strange dormema mi estas.. Vere! 

ekzistas tiaj steloj, kiuj altiras, trenas, ŝiras la ho- 
mon; oni devas ilin sekvi supren al ĉielo, malsu. 
pren al infero; laŭlarĝe sur ĉiuj oceanoj, sed oni 
devas ilin sekvi, oni devas... (alpremas sin al Ma- 
krina). Li sekvis sian stelon, kaj mi, Makrina, mi 
restis sola; ci ja prenos min sur la brakojn kaj por- 
tos min en la ĉirkaŭprenoj, per meti min ĉe la pie- 
doj de mia patro. La fratinon mi”revidos... la patr-i 
non mi revidos... Makrina, ci estas tia trankvila, 
kaj bona, kaj milda.. Oh, kia dormema mi estas... 
Sidu apud mi Makrina.. (Si ŝanceliĝas, kuŝiĝas 
sur la tapiŝo. Fermas la okulojn). 

MAKRINA (maliaiite leviĝas, rigardas ŝin, 
poste serioze eliras el la ĉambro). 

(Momento de profunda silento, Bronka ŝaj- 
nas dormi, eniras Kazimiro, aliras al Bronka). 


SCENO V. 
KAZIMIRO. Bronka, kio kun ci fariĝas? 


BRONKA (kvazaŭ vekita el dormo). Oh, Ka- 
zjo, Kazjo, kiel bone estas, ke ci venis. 


KAZIMIRO. Bronjo, ĉu ci dormis? 


BRONKA. Mi ne scias, mi ne scias, mi ne 
scias. Mia kapo estas tia peza, kaj mi tia sola, sola. 
Tadeo foriris kun Eva arbaron, kaj mi restis sola. 
Kazjo, kial mi estas tia sola? 


KAZIMIRO (kun timo). Makrina estis ja kun 
ci ĉi tie? 


BRONKA (frotante la okulojn kaj la tem- 
piojn). Makrina? Kion ci diras? Makrina? Mi son- 
ĝis pri Makrina, mi sonĝis pri mia patrino... Kazjo, 
Kazjo, pri mia patrino mi sonĝis! Ci scias, estis. 
tiel: mi iris, iris, iris tra ia malplena dekliva kampo. 
Cirkaŭe en griza krepusko vidiĝas nur krucoj, kaj 
subite, sur la vojo, sidas ia Virino; mi nenion vidis 
nek aŭdis, mi nur sentis, ke tie sidas mia patrino 
kaj alprenas al la brusto unu mortintan infanon. 
Ha—ha—ha! Kazjo, kial ci estas tia terurita? Aŭs- 
kultu—kaj ŝi rigardas, kiel la alia infano vagas pet 
nudaj piedoj sur la dornaj vojetoj.. kun peno su- 
pren, supren. Kaj tiel mi iras kaj iras, kvazaŭ iu 
min trenus antaŭen. Kaj subite mia patrino forlasas 
la infanon, kiun ŝi ĉirkaŭprenis kaj etendas al mi 
la brakojn, kaj mi jam morte lacigita ĵetas min al 
brusto de Ipatrino... subite, subite kvazaŭ vento for- 
blovus de ŝi nebulan kovrilon, kaj mi kuŝas en te- 
rura fera ĉirkaŭpreno de kadavraj ostoj... Ho!.. 


KAZIMIRO. Bronjo, Bronjo, ci estas malsana. 


BRONKA. Ha... ha... ha.. malsana, malsana. 
Kion signifas esti malsana?! (Ŝi rigardas Kazimi- 
ron longe, kaj poste diras mistere). Kazjo, Kazjo, 
ci diris al mi hodiaŭ matene, ke ci min amas. Ĉu 
mi sonĝis, aŭ efektive estas vero, ke ci diris, ke ci 
min amas? 


KAZIMIRO. Jes, jes, mi diris kaj ankoraŭ unu 
fojon mi al ci ripetas, ke mi cin amas. 


BRONKA. Ah, kiel bone estas, ke ci min 
amas. Ci ne forlasos min, Kazjo? Cu ne vere? 

KAZIMIRO. Ne. 


BRONKA. Kaj ĉu ci scias, kial Tadeo min 
forlasis? 


KAZIMIRO. Mi scias. 


BRONKA. Mi ankaŭ scias. Ĉu ne vere, Ka- 
zjo, ja tiel? 


KAZIMIRO. Kio? 


BRONKA. Mi estis la neĝo, tia bona, blanka 
neĝo, kiu kovras la malfeliĉan teron, varmigas ĝin, 
ĉu ne vere, Kazjo? 


KAZIMIRO (enpense). Jes.. Aŭ eble ci estis 
bona, kvietiga mano, kiu donis rifuĝon al iu vundita 
birdo... tre bone estis al ĝi ĉe ci, dum ĝi estis mal- 
sana, sed nun novaj plumoj elkreskis sur ĝiaj flugi- 
loj—la muskoloj plifortiĝis, kaj ĝi sin pretigas al 
flugo... Ĝi ne bezonas sin pretigi, ĉar ĝi jam skuis 
siajn flugilojn... 


BRONKA (terurita). Ne diru tion, ne diru! 


KAZIMIRO (iritita). Jen ĝuste mi parolos pri 
tio. Tadeo forflugos de ci kun Eva. 


BRONKA. Kun Eva? Kun Eva? Kiu estas Eva? 
Kio ŝi estas? 


KAZIMIRO. Kiu ŝi estas? kio ŝi estas? Mia 
sonĝo, cia inkubo dolora, kaj infera dezirego de 

Tadeo. Jen kio estas Eva (li ridetas) Ankoraŭ 
ci ne komprenas? Aŭskultu do: Eva estas mia son- 
ĝo, ĉar mi ŝin bezonis por cin ekvidi en tuta cia 
forto kaj beleco. Por ci Eva estas timo kaj teruro, 
ĉar ci sentas, ke ŝi kondukas cin en la nigran abis- 
mon de malespero, ci sentas, ke ŝi farabas de ci 
Tadeon, por kiu ŝi estas infera dezirego de ia gran- 
da forto kaj potenco, ŝi estas la malkvietiga sopiro, 
kiu ĉiam lin altiris supren—supren al ĉielo. 


BRONKA (salflevigas kaj rektiĝas). Rigardu, 
mi estas forta, mi estas sufiĉe forta kaj malvarma, 
por lin kaj ŝin detrui, pieddispremi! Mi estas pli 
forta ol ili ĉiuj. Mi disŝiros kaj mortigos ŝin, ĉar 
mi estas sola, sola lia sopiro! 


KAZIMIRO. Lia sopiro iris for de ci. 


BRONKA (freneze). Sed, Kazjo, rigardu min, 
rigardu! Vidu, mi ankaŭ estas juna, bela... tutan 
eternon li ripetadis al mi: kia bela ci estas. Kial lia 
sopiro devas iri for de mi? 


KAZIMIRO (prenas ŝiajn manojn kaj parolas 
mallaŭte kaj milde). Por mi ci estas bela, ci estas 
granda kaj sankta kvietigo por mi... 


BRONKA (rigardas lin, kaj poste subite). Ci 
min tentas? 


KAZIMIRO. Ne, Bronka, ne, jam hodiaŭ ma- 
tene mi diris al ci, ke mi cin malestimus, se ci 
amus min reciproke, sed mi cin amas tian belan, 
kia ci estas en tuta cia senforto kaj malespero... Io 

malbona okazas en ĉi tiu domo, kaj mi volas esti 
cia frato, amiko, kion ci volas... 


BRONKA. Kazjo, ĉu ci veron diras? 


KAZIMIRO. Ĉu ci ne sufiĉe ankoraŭ min 
konas? 


BRONKA (karesas lin). Mi konas cin, Kazjo, 
konas. Mi tute sola en la mondo, kaj ci tute sola... 
mi ne amas cin, sed mi amas cian bonan, belan 
amon. Diru al mi, Kazjo, kion signifas, ke mi estas 
tia dormema, lacigita? 


KAZIMIRO (senteme). Tutan nokton ci ne 
dormis. 


BRONKA. Oh, kiel mi lin turmentis, kaj kiel 
li min turmentis. 


KAZIMIRO. Kion li diris al ci? 


BRONKA. Nenion, nenion. Li estis bona, dol- 
ĉa, amata, nur mi ekkomprenis, ke lia sopiro foriris 
malproksimen de mi (subite kun ekkrio). Kazjo, kie 
estas Tadeo? 


KAZIMIRO. Li foriris kun Eva en la arbaron. 


BRONKA (subite enpense). Tra arbaroj, trans 
montojn, trans oceanojn kaj trans Bronkan, trans 
tiun solan, amegatan Bronkan, kaj nun tian forla- 
sitan Bronkan, kien? kien? 


KAZIMIRO (karesas al ŝi la manojn). Mi ne 
scias. 


BRONKA. Kazjo, Kazjo, ĉu mi sonĝis, sed 
ŝajnas al mi, ke Makrina estis ĉi tie? 


KAZIMIRO. Mi renkontis ŝin en la koridoro. 


BRONKA. Je-e-s? Ci ŝin renkontis?.. Diru, kiu 
ci estas? 


KAZIMIRO (ridetas mistere). Ha... Eble frato 
de Makrina, ĉar neniu cin tiel amis nek amas, kiel 
Makrina kaj mi. 


BRONKA Vere, vere. 


KAZIMIRO. Vere, de malproksime venis al ci 
Makrina, de malproksime venis mi al ci, por diri, ke 
mi cin amas... 


(Silento). 
BRONKA. Jes, jes, ci kaj Makrina. 
SCENO VI. 
(Lakeo eniras). 
LAKEO. Sinjorino, la neĝo estas forbalaita. 


BRONKA. Oh, mi estas tre dankema al ci 
por tio... Cu la truoj en la glacio estas elhakitaj? 


LAKEO. Jes. 
BRONKA. Ĉu ci ordonis alvoki fiŝkaptistojn? 
LAKEO. Jes. 


BRONKA. Ĉu torĉoj estas pretigitaj? 


LAKEO. Jes, sinjorino. 
BRONKA. Mi dankas. Ci povas foriri. 
(Lakeo eliras). 


SCENO VII. 
KAZIMIRO. Kion signifas tio (Gi? 


BRONKA. Nenion signifas, mi iros al fiŝkap- 
tado... (esploreme). Kazjo, ĉu ci iros kun mi? 


KAZIMIRO. Mi iros, kien ajn ci volas. 
(Silento). 


BRONKA (subite gajiĝas) Cu ci memoras 
nian mirindan promenadon sur la lago hieraŭ kaj 
antaŭhieraŭ? 


KAZIMIRO (enpense kaj rigardante malpro- 
ksimon). Mi memoras. 


BRONKA (rapide, poste ĉiam pli malrapide). 
Kial ci tiel subite enpensiĝis kaj tiel fikse rigardas 
la bluan malproksimon de la neĝo, la nigrajn kam- 
pojn, sur kiuj ekĝermos la verda greno, kiam laneĝo 
malaperos... 


KAZIMIRO (kvazaŭ eñe). Kiam la neĝo mal- 
aperos... 


BRONKA. Kazjo, ĉu ci miu efektive amas? 

KAZIMIRO. Mi amas! 


BRONKA. Sed ci scias, ke mi nur Tadeon 
amas? 


KAZIMIRO. Mi scias. 


BRONKA. Kaj ci estas tiom bela, ke ci min 
malestimus, se mi amus cin reciproke? 


KAZIMIRO. Jes, mi cin malestimus, se ci eĉ 
nur per unu movo montrus al mi cian amon. 


BRONKA. Kaj se mi cin tre, tre petus pri io, 
ĉu ci estas kapabla tion plenumi? 


KAZIMIRO. Kion? 
BRONKA (esploreme). Eĉ tion? 


(Momento de silento, ili longe rigardas unu 
la alian). 


KAZIMIRO (enpense). Ĉion, ĉion. 
BRONKA (subite). Kie estas la glitiloj. 
KAZIMIRO. Por kio la glitiloj. 
BRONKA. Por preteksto, por preteksto... 
KAZIMIRO. Bone. Kiel ci volas. 
BRONKA. Ĝi fariĝu. 

KAZIMIRO. Hm. Ĝi fariĝu. 

BRONKA (feruregifa). Ĝi devas fariĝi? 


KAZIMIRO. Jes! (ridetas) Sed por kio ci 
ordonis alvoki la fiŝkaptistojn? Por kio homoj? 
torĉoj? 


BRONKA (rigardas Kazimiron). Vere, vere, 
Oni jas povas fari ĉion tiel, ke neniu scios. Ha, ha 
ha, kia stulta elpenso! Ili povus ankoraŭ en lasta 
momento savi nin—ha, ha, ha,—kian malsaĝan ko- 
medion diktis al mi mia dolora koro... (Ś£ sono! 
rigas). 


SCENO VIII. 
(Lakeo eniras). 
LAKEO. Kion vi ordonos, Sinjorino? 


BRONKA. Diru, ke hodiaŭ ne estos fiŝkap- 
tado. Morgaŭ matene — morgaŭ matene — ci kom- 
prenas? 


LAKEO (mirigita). Sed jam ĉio estas preti- 
gita. 


BRONKA. Tre bone. Sed nur morgaŭ ma- 
tene okazos la kaptado de fiŝoj — ha, ha, de neor- 
dinaraj fiŝoj... 

LAKEO. Do la torĉoj estas superfluaj? 


BRONKA. Ĉu ci ankoraŭ ne komprenis min? 
LAKEO. Mi kompre nas, sinjorino, sed la lago 
estas jam balaita. 


BRONKA. Tre bone. 

LAKEO. La glacitruoj estas elhakitaj. 
BRONKA. Ankoraŭ pli bone. 
LAKEO. Do repreni la ordonon? 


BRONKA. Mi ja milfoje jam tion al ci diris. 


(Lakeo kliniĝas kaj eliras), 
SCENO IX. 
KAZIMIRO. Ni iru do! 


BRONKA. Ni iru—Al ci estas ja tute egale 
ĉu tie ĉi aŭ tie ci enuos? (ŝi ridas histerie). 


KAZIMIRO. Absolute—nu kaj cetere per mia 
persono mi donos tre bonan ŝajnigon de stranga aŭ 
pliĝuste de tre ordinara akcidento, ke du homoj en- 
falis en la glacibreĉon (ZZi ridas). 


KAZIMIRO. Ni ne bezonas eĉ skribi testa- 
menton... 


BRONKA (pretigas sin nerve). Ha, ha, ha— 
sen testamento, sen testamento... Cu ci jam estas 
preta? 


KAZIMIRO. Jam de longe. 


BRONKA. Ni iru, ni iru.. (ŝi ĉirkaŭrigar- 
das, adiaŭas la ĉambron per rigardo,—ili eliras). 

SCENO X. 


(Scenejo estas dum momento malplena. En- 
iras Makrina, rigardas en ĉiujn flankojn). 


MAKRINA. Ili foriris... Mia rikolto... mia ri- 
kolto... unu mi portis en miaj brakoj... kaj nun la 
duan... la duan... (Aliras al la tapiŝo, ĉirkaŭirante 
malrapide la ĉambron). Tie ĉi sidis mia amata 
blanka kolombeto... tie ĉi.. Kaj ŝin mi plej multe 
amis... (Ĉirkaŭiras plu la ĉambron, laŭvice tusas 
la meblojn). Jen... tie ĉi mia kolombino kaŝis siajn 
larmojn (aliras al la fotelo). Tie ĉi ankoraŭ ho- 
diaŭ matene sidis Bronka... Bronka... Bronka... Kaj 
ŝi jam ne revenos, ne revenos... Tiel devis fariĝi- 
La blanka fantomo de ŝia patrino vagas en la palacoj 
kaj vokas... vokas... Ili jam ne revenos, neniam plu 
ili revenos... Kaj nun mi restos tie ĉi... (Sidiĝas kaf 
restas senmova). 


Fino de la dramo. 


